qundao/data-zh-poetry huggingface dataset:
前之十首次詩·其五
作者：釋行海
朝代：宋

十五游方今五十，翻思四十九年非。
守株林下頭添雪，掩卷燈前泪滴衣。
過隙寸陰真可惜，流芳百世不如歸。
沐蘭幾度彈烏帽，又欲沖天放鶴飛。
前之十首次詩·其四
作者：釋行海
朝代：宋

十五游方今五十，久將孤錫掛山林。
平生不作可憐色，是事但求無愧心。
陌上春迴青草暖，天涯人去碧雲深。
滿園風滾梅花雪，更有幽禽弄好音。
北山作
作者：釋行海
朝代：宋

客思年年雲水長，寒花春草總堪傷。
如今自愛山林好，却聽猿啼不斷腸。
北山春暮
作者：釋行海
朝代：宋

滿山朝氣藹芳晴，鳥蹈幽松弄好聲。
九十日春如夢過，看花不是少年情。
北橋夜泊
作者：釋行海
朝代：宋

夜泊北橋楊柳汀，捲蓑爲枕夢魂清。
覺來亂滴孤蓬雨，認作梧桐葉上聲。
十月吳中感懷
作者：釋行海
朝代：宋

耳熱酣歌向朔風，山河澤國舊吳宮。
人生莫羨倉中鼠，世事須知塞上翁。
大雪風光寒草綠，小春天氣野花紅。
高堂白首無來信，一點鄉心逐塞鴻。
南明道中
作者：釋行海
朝代：宋

酒旗猶寫天台紅，小白花繁綠刺叢。
蜂蝶不來春意靜，日斜桐角奏東風。
南明道中
作者：釋行海
朝代：宋

麥長綠鬚桑蕾黄，百禽調舌百花香。
今年笑裏逢春色，笑裏逢春有幾場。
即事
作者：釋行海
朝代：宋

江上烽烟雜戰塵，鳳城風景可憐人。
白頭老母關情切，眼見鶑花不是春。
吳中作
作者：釋行海
朝代：宋

吳王廢苑又逢秋，門外滄江日夜流。
有淚不同兒女態，此心多爲聖賢愁。
蓼開南浦雁離塞，月上前峰客倚樓。
金戶玉堂無夢到，雲山亦足比封侯。
吾廬
作者：釋行海
朝代：宋

二月吾廬感物華，傷春多在別人家。
今年莫使春憔悴，能有幾番歸看花。
周浦道中
作者：釋行海
朝代：宋

淺蘆深葦雨叢叢，一浦潮來一浦風。
船傍水籬門外過，數聲白犬吠魚翁。
和林逢吉
作者：釋行海
朝代：宋

金鴨香銷白晝長，玉階春影弄垂楊。
東風不管人憔悴，頻送飛花出禁牆。
和浩師書事
作者：釋行海
朝代：宋

平原漠漠带晴川，秋草秋風又一年。
堯舜不知今日事，烟霞同結幾生緣。
未聞世道如絃直，應怪鷗身似雪鮮。
臨水登山情亦懶，枕書閑向北窗眠。
和湯秘書見寄韻
作者：釋行海
朝代：宋

書劍衝寒到日邊，烟霞曾結幾生緣。
醉邀明月逢梅醒，嘯入青山對竹眠。
老晤莊周爲蝶後，誰思腐草化螢前。
新詩自有經綸志，乘興莫將紅葉偏。
和馨果二友見寄韻
作者：釋行海
朝代：宋

幾度懷歸浙水東，無端又下白雲中。
當窗石色寒留雨，出洞猿聲靜带風。
崖底碧烟生暮景，樹頭紅子落晴空。
酷憐後夜薌林月，照我思君處不同。
哭王秀岩·其一
作者：釋行海
朝代：宋

南湖天竺舊同遊，心戀青燈老未休。
梅塢春風吹夢破，竹堂秋雨滴人愁。
鼎分角立英雄世，虎逝龍亡寂寞秋。
天地獨教吾輩在，臨風三些涕橫流。
哭王秀岩·其二
作者：釋行海
朝代：宋

十年知己盡消磨，哭到秀岩愁更多。
顧我此生誰繾綣，問天今日事如何。
雨聽蟋蟀成商調，露採芙蓉發楚歌。
畢竟寸情哀不盡，但將榮辱付滄波。
喜招樵屋遠歸
作者：釋行海
朝代：宋

憶鳳求麟最可憐，白頭躑躅幾山川。
塵昏泗水絃歌地，灰冷咸陽竹帛烟。
萬里雲霄曾放鶴，五湖風月滿歸船。
乾坤自有知音在，牙也何須便絕絃。
喜方溪復歸白雲
作者：釋行海
朝代：宋

十載青燈自苦辛，懶將白眼顧浮塵。
鳳聲偏近瑶臺月，草色難連玉樹春。
雲有去來非本意，世無榮辱是何人。
幾番分坐梅邊石，却話桃源只避秦。
回東州
作者：釋行海
朝代：宋

幾年燈火客長安，三十無成亦自慚。
吾道寂寥先輩盡，人尋山水向東南。
回龍橋上晚望
作者：釋行海
朝代：宋

回龍橋上憶龍回，營角嗚咿怨落梅。
旦暮北風吹雁急，誰從沙漠寄書來。
壬子七月
作者：釋行海
朝代：宋

茫茫宇宙事如何，夕菊朝蘭宛轉歌。
陌上柳條誰折盡，客中秋思夜來多。
陽春欲奏朱絃斷，江水長流白鳥過。
一自五湖人散後，更無魂夢出烟蘿。
壬申春寓舊館偃山房有感而作
作者：釋行海
朝代：宋

舊館遲留春欲暮，小山林石带平原。
自憐萍迹隨流水，每到花時感故園。
鳥啄雨牆紅落杏，蝶翻風砌綠抽萱。
十年未遂東歸計，白髮慈親獨倚門。
夜坐
作者：釋行海
朝代：宋

寂寞燈花慰客情，濕雲收盡月還明。
夜寒不作東歸夢，坐聽空山落葉聲。
夜坐
作者：釋行海
朝代：宋

永夜青燈照獨吟，蕭蕭風雨遍山林。
十年如此倦遊客，只恐梅花識此心。
夜坐
作者：釋行海
朝代：宋

雨雪蕭蕭在異鄉，冷看孤影百愁生。
江南江北春風好，坐對寒燈到五更。
夜泊吳城
作者：釋行海
朝代：宋

下纜吳城古樹根，打頭風緊欲黄昏。
雁聲南去蒹葭響，燈火家家半掩門。
天台清溪
作者：釋行海
朝代：宋

碧草生芽鳥弄春，短長亭外柳條新。
釣船來往清溪上，定有桃花洞裏人。
天姥道中
作者：釋行海
朝代：宋

春風陌上野花香，目送北歸鴻雁行。
百里青山行不盡，隔烟啼鳥又斜陽。
天竺冬夜
作者：釋行海
朝代：宋

白雲寂寂樹蒼蒼，夜靜泉聲到石房。
淡月照窗寒夢醒，枕邊聞得野梅香。
天竺書懷
作者：釋行海
朝代：宋

滿山風露正秋深，石井欄邊蛩夜吟。
黄葉隨流如有約，白雲歸岫亦無心。
擬同猿鳥消閑日，別卜烟霞入遠林。
畢竟一榮還一辱，百年何用覓知音。
天竺有懷
作者：釋行海
朝代：宋

白日閉門亦懶開，門前日日起塵埃。
人無舊分言難託，道有同心信不來。
黄菊一籬秋冷淡，碧雲千里暮徘徊。
去年憶得寒江畔，君上孤舟我獨回。
天竺浮尋小樓
作者：釋行海
朝代：宋

樓倚飛來小朶峰，每因動業思重重。
三千日月欺王母，百二山河誤祖龍。
石淺易知丹井味，洞深難見白雲蹤。
自慚半座分花雨，無復人聽夜講鐘。
天竺謝竹心陳通判見訪·其一
作者：釋行海
朝代：宋

紫袍烏帽馬蹄輕，曉浥秋山桂露清。
慷慨劇談當世事，艱難方見故人情。
杏園舊宴魁麟筆，蓮幙重開佐鳳城。
青瑣玉堂殊有待，江淮何日可休兵。
天竺謝竹心陳通判見訪·其二
作者：釋行海
朝代：宋

三十餘年別剡川，一瓢分飲葛洪泉。
當時玄度尋支遁，今日昌黎欠大顛。
遊宦石頭懷往事，傷心瓜步梗來船。
盍應借箸趨前列，北面風寒快著鞭。
太后永壽寺方丈紫芝
作者：釋行海
朝代：宋

方丈山中草亦靈，參差小朶結菁英。
玉團紫氣晴霞淡，金縷紅光曉日明。
四皓自餐商谷穩，九莖曾見泰階平。
蟠桃春色應同永，香比蟾枝此更清。
宜晚樓
作者：釋行海
朝代：宋

奇峰列列樹蒼蒼，每愛危闌挹翠光。
宿鳥皈時看最好，淡烟一抹鎖斜陽。
客中
作者：釋行海
朝代：宋

白雲流水自東西，漠漠楊花客思迷。
杜宇亦來歸未得，一春不向此山啼。
客中得雲浦書以舟見招
作者：釋行海
朝代：宋

字草情真讀未休，夕陽河上便登舟。
望中不見書來日，一點征鴻一點愁。
客吟
作者：釋行海
朝代：宋

花落花開春自迷，白雲流水客東西。
獨眠野店無燈火，雨濕黄昏杜宇啼。
客永定寺懷天竺
作者：釋行海
朝代：宋

寂寞潮聲入寺門，浦風吹落樹頭雲。
幾番憶著薌林石，昨夜孤猿夢裏聞。
宿高岸庵
作者：釋行海
朝代：宋

溪房長對竹林清，日日思歸計未成。
千里暮雲愁作客，一燈寒雨話浮生。
白鷗沙上東西夢，黄葉階前聚散情。
清曉又移烟艇去，峨嵋山下釣臺平。
寄一貫道
作者：釋行海
朝代：宋

別君容易見君難，三載無書去問安。
身在異鄉春又老，夢回孤館雨生寒。
江山有待人皆往，桃李無言客自看。
東望沃洲何處是，暮雲重疊鎖峰巒。
寄南山簡行古
作者：釋行海
朝代：宋

澗畔梅花似杏紅，思君日日對春風。
扁舟甚欲來相訪，聞道身長在定中。
寄新冶城
作者：釋行海
朝代：宋

客中情况果何如，消息傳來恐是虛。
今歲又居何處寺，多時不得故人書。
自憐南北身無定，相隔江山夢亦疎。
若有便風須寄信，白雲深處是吾廬。
寄淵仲深
作者：釋行海
朝代：宋

一樹梅花獨對門，雪風吹雁沒寒雲。
夢魂昨夜東南去，行盡江山不見君。
寄無相寧道二友
作者：釋行海
朝代：宋

只隔青山百餘里，都無消息是何如。
春來雖有遊人使，逆旅情懷懶作書。
寄瑞天藴
作者：釋行海
朝代：宋

別時許有書相寄，望望江東是幾回。
霸越亡吳增感慨，登山臨水復徘徊。
去秋同聽梧桐落，今日獨看鴻雁來。
路隔半千烟靄外，爲誰頻上最高臺。
寄耕雲先輩
作者：釋行海
朝代：宋

老子歸耕谷口雲，幾年音信不相聞。
青燈事業難忘處，白社蕭條又憶君。
萬岳千岩雙鬢改，三吳百越一江分。
何當亦用蒲輪起，智者遺編有蠹紋。
寄象岑上人
作者：釋行海
朝代：宋

宴坐凌霄峰頂寺，時時音信得相聞。
十年寥落長爲客，四海交遊少似君。
楊柳重青相送處，鷺鷥潔白自成羣。
寒思會面知何日，百里溪山隔暮雲。
寄赤城新珩講師
作者：釋行海
朝代：宋

塔聳霞標在上頭，杖藜猶記昔年遊。
月生丹井樹林靜，烟新碧桃溪澗幽。
夜講石筵龍象集，晝吟岩宇鬼神愁。
思君每欲尋君去，水闊山遥兩鬢秋。
寄陽羨山俊癯翁
作者：釋行海
朝代：宋

一曲相思斷玉絃，白芙蓉畔水生烟。
自從上國人相別，每看中秋月不圓。
蜀馬嘶風驚韃鼓，吳兒殺氣暗漁船。
何當跨鶴來陽羨，同訪黄龍古洞天。
寄隆虛岩行人
作者：釋行海
朝代：宋

藤花小朶插軍持，香篆輕烟裊裊移。
山鳥不啼禪定處，池魚偏集誦經時。
風聲入戶松千樹，月影臨窗竹一枝。
舊日寒山行道外，崖間葉上亦題詩。
寄集慶寺瑞上人
作者：釋行海
朝代：宋

西遊今已十餘年，更涉波濤路半千。
燕度玉京逢社雨，雁回金斗沒晴烟。
一春簫鼓多成市，五色樓臺半倚天。
我爲思君忘不得，踏花須上北門船。
寓懷
作者：釋行海
朝代：宋

此去茫茫幾度秋，南來猶在古杭州。
樓臺雨打歸魂冷，沙漠風吹殺氣浮。
龍管鳳簫遺舊曲，吳花越草換新愁。
相逢喜話中興事，今日胡家白骨丘。
寓歸雲閣懷上竺聽雨齋馨果二友
作者：釋行海
朝代：宋

千金溪上歸雲閣，雙檜峰前聽雨齋。
兩地相思春冷淡，尺書難盡客情懷。
風兼水氣寒吹帽，雨積簷聲夜滴階。
想得梅邊舊行徑，履痕聞被落花埋。
寫懷·其一
作者：釋行海
朝代：宋

話別蘇堤第一橋，白頭孤客悵難消。
山中蹈華皈來晚，只有青燈作寂寥。
寫懷·其二
作者：釋行海
朝代：宋

獨立吳山望越山，海門人去幾時還。
故鄉猶隔蒼茫外，一點征愁落日間。
對月
作者：釋行海
朝代：宋

海兔上天星斗稀，滿身清影立多時。
望中欲倩姮娥手，擲下秋香一兩枝。
小池
作者：釋行海
朝代：宋

白綿飛盡綠絲深，無數魚兒聚藻陰。
日夜潺湲聲不斷，分明一片伯牙心。
小游仙
作者：釋行海
朝代：宋

青鳥銜書徧海涯，香風不返五雲車。
可憐夜夜瑶池月，空照蟠桃一樹花。
少年子
作者：釋行海
朝代：宋

紫陌香塵逐馬蹄，玉簫聲裏看花開。
綠衣鸚鵡臙脂嘴，一百金錢買得來。
少年子
作者：釋行海
朝代：宋

馬頭垂柳復垂楊，日暖遊絲滿洛陽。
賤把黄金買歌笑，不知流水去茫茫。
山窗即景
作者：釋行海
朝代：宋

陰陰苔坎亂鳴蛙，光射林霏落月斜。
池面綠舖蕉葉影，露階紅徧鳳兒花。
己酉作
作者：釋行海
朝代：宋

十載風烟不蹔閑，往來吳越舊江山。
如今結屋雲深處，不欲聽人話世間。
庚午春作·其一
作者：釋行海
朝代：宋

相逢處處說干戈，又報天驕走渡河。
鄉國不知音問少，友朋無奈別離多。
楊花漠漠迷春思，芳草萋萋感暮歌。
猿鳥亦移深樹隠，野人只在舊烟蘿。
庚午春作·其二
作者：釋行海
朝代：宋

槜李當年是越鄉，客情何事忽清涼。
霜催燕子歸南國，露逼蟲聲上北堂。
野外幾重秋水白，天涯一片暮雲黄。
年年有雁書難寄，無夢到家空夜長。
後園四花
作者：釋行海
朝代：宋

綠苞初結牡丹叢，千葉夭桃爛熳紅。
唯有海棠芳意懶，柳花無力受春風。
得方山人書因有所懷
作者：釋行海
朝代：宋

三度寄書渾不到，故人書到我方聞。
路歧南北成如此，聚散情懷恰似君。
千里倍看今夜月，兩鄉遥認隔江雲。
寒窗正自憐孤影，聽得斷鴻聲念羣。
思溪舟中
作者：釋行海
朝代：宋

鄰雞三唱趣行舟，霜結銀花滿樹頭。
好景留人歸未得，客愁一半是吟愁。
悼允上人
作者：釋行海
朝代：宋

白雲寺裏同聽講，卜得山齋竹樹幽。
君已不來梅自發，世皆如夢水長流。
寒燈苦志歸黄土，俗客輕人將白頭。
萬惜少年多是死，靜思吾道轉堪愁。
悼許梅屋
作者：釋行海
朝代：宋

相伴梅花過一生，月香水影是肝腸。
如今梅壞先生死，屋外春風吹夕陽。
憶西湖
作者：釋行海
朝代：宋

水北雲南最好春，柳橋花架污芳塵。
如今老大情遍懶，分付江山與後人。
懷同小野
作者：釋行海
朝代：宋

秋雨秋風落葉頻，江湖誰念寂寥身。
雁行自向東南去，太白山中有故人。
懷希晉此山二友
作者：釋行海
朝代：宋

長思石色草堂前，更有梅花曲水邊。
昨夜珊瑚枝上月，照人何事不團圓。
懷方山人
作者：釋行海
朝代：宋

養花天氣雨濛濛，意欲相尋去未通。
自少江湖同苦樂，如今燈火各西東。
百年總是難忘日，一信無由托便風。
曾共月明岩上坐，思君還在月明中。
懷昭樵屋并越中諸友
作者：釋行海
朝代：宋

又見春風湖上花，故人南北已無多。
誰能記得同遊處，不奈萋萋綠草何。
懷珦潜山
作者：釋行海
朝代：宋

楚雨吳烟動客思，江梅發後失歸期。
傳來蹤跡渾無定，飄泊情懷已可知。
鼓角每驚多事日，鶑花空度少年時。
與君如此長相別，苦樂同心更有誰。
戊辰閏正月書懷·其一
作者：釋行海
朝代：宋

一年風景兩逢新，老去情懷最惜春。
未有鶬鶊傳好語，豈無蛺蝶報芳辰。
花林淑氣蒸香藹，柳岸遊絲惹麴塵。
今日晴明聊引興，倚樓翻作望鄉人。
戊辰閏正月書懷·其三
作者：釋行海
朝代：宋

年年風雨作春愁，天氣晴明便出遊。
陌上野梅飄趁屐，水邊楊柳礙行舟。
踏青尚可酬佳節，拾翠如今愧白頭。
近日貪眠長失曉，鴉啼猶擁黑貂裘。
戊辰閏正月書懷·其二
作者：釋行海
朝代：宋

茅屋風光總入詩，今年何事燕歸遲。
繁花猶未競春色，百舌最先啼曉枝。
深導竹渠防雨漲，密扶花架恐風欹。
人生三萬六千日，莫負芳菲少壯時。
抱節
作者：釋行海
朝代：宋

凜凜清風上拂天，直持霜操透心堅。
最憐一種身難屈，嚥雪餐氈十九年。
早春後園即事
作者：釋行海
朝代：宋

紫芽紅甲爆春枝，幽步尋芳款款移。
蜂未出房寒尚在，梅花開徧不曾知。
明暉閣
作者：釋行海
朝代：宋

霽色空明宇宙寬，江南佳趣在欄干。
雲蒸列岸青山曉，露濕眠沙白鳥寒。
極浦風帆侵樹杪，夕陽烟景聚簷端。
目前有句吟難盡，幾度登臨月下看。
春意
作者：釋行海
朝代：宋

生來不識舊京春，望斷春風滿眼塵。
二月西湖好花柳，相逢都是太平人。
春日寫懷
作者：釋行海
朝代：宋

三十餘年吳楚客，如今方覺負初心。
凌霄神駿懷支遁，高屐貂裘怪惠琳。
洛浦春光花滿樹，渭川風景竹成林。
歸來不用鳴長鋏，時復一吟梁甫吟。
春興
作者：釋行海
朝代：宋

花透香鬚宿雨乾，柳飄晴絮送春寒。
最憐蝴蝶雙飛舞，只作莊周一夢看。
春遊
作者：釋行海
朝代：宋

芳菲時節思悠悠，快與風光汗漫遊。
萬物不如花富貴，一春唯有蝶風流。
仙曾許我黄金骨，天不饒君白雪頭。
隨處是家隨處客，夜來何事夢滄洲。
時在臨雲寄虎溪侃直山
作者：釋行海
朝代：宋

白首歸看舊種松，十年相別此相逢。
近疎面會因多雨，似隔天涯只一峰。
數樹綠烟鋪薜荔，半池紅露泣芙蓉。
故鄉迢遞故人少，江北江南思萬重。
晚興·其一
作者：釋行海
朝代：宋

遶岸烟林半有無，夕陽人散釣船孤。
小橋獨倚紅闌上，不覺閑身在畫圖。
晚興·其二
作者：釋行海
朝代：宋

塞北風寒雁字稀，羣鴉日暮貼雲飛。
畫船皈後水天碧，隔岸鐘聲出翠微。
暮春
作者：釋行海
朝代：宋

老盡春風蝶未知，綠陰深處囀黄鸝。
如今不作看花念，空對垂楊惜別離。
暮春詞
作者：釋行海
朝代：宋

春風蕩槳落花時，江鼓鼕鼕舞柘枝。
雨洗櫻紅蠶豆綠，金衣公子可憐誰。
書野店壁
作者：釋行海
朝代：宋

門逕斜斜草色深，傷春蝴蝶亦傷心。
野花落盡無人見，空有黄鸝囀綠陰。
有懷
作者：釋行海
朝代：宋

小雨如烟柳杪迷，伯勞東去燕西飛。
須臾又是春三月，門對碧桃人未歸。
有懷
作者：釋行海
朝代：宋

燕無消息雁都回，三疊陽關笛更哀。
可惜梅花逢夜雨，一場春怨滿蒼苔。
有所思
作者：釋行海
朝代：宋

又見春風草色肥，鳳樓塵鎖燕飛飛。
洛陽近日無花柳，猶恨多年不得歸。
杜宇
作者：釋行海
朝代：宋

白首幾人能到家，暮雲殘月隔三巴。
巴江不是無皈路，何事年年怨□□。
杜宇
作者：釋行海
朝代：宋

蜀水蜀山歸路迷，烟林春晚草萋萋。
野花如血無人管，空向長安枝上啼。
東掖懷天竺
作者：釋行海
朝代：宋

十年心事已蹉跎，吳越興亡付綠波。
衰鬢又驚黄葉落，故鄉遥認白雲多。
葛洪井畔三生石，處士梅邊十里荷。
總是平生快心處，夜長無奈月明何。
松
作者：釋行海
朝代：宋

一樹喬喬迥出林，兔絲千尺附清陰。
怒枝伸縮蒼龍臂，翠頂盤桓老鶴心。
古蘚皴皮藏凍蛻，細風入葉轉幽琴。
婆娑獨秀青山裏，定有茯苓無處尋。
林間
作者：釋行海
朝代：宋

林間隨分樂清朝，長愛菖蒲對寂寥。
客到每嫌聞夜雨，窗前不要種芭蕉。
柳下
作者：釋行海
朝代：宋

白絮隨風作雪飛，青絲拂地带烟齊。
湖光瀲灧春光暖，上有流鶑款曲啼。
桂山再歸草堂
作者：釋行海
朝代：宋

不聽猿啼天竺樹，幾番春換馬塍花。
草堂白雪翻新句，蕙帳青氈屬故家。
野火暫留明月住，好山多被亂雲遮。
流行坎止人間事，握手相看兩鬢花。
桂巖爲學上人賦
作者：釋行海
朝代：宋

蟾枝花放月香浮，石裏幽人住最幽。
昨夜滿林風露冷，廣寒宮殿一般秋。
梅·其一
作者：釋行海
朝代：宋

玉神何事带紅綃，未讓胭脂與杏桃。
天下更無清可比，湘纍不敢入離騷。
梅·其一〇
作者：釋行海
朝代：宋

冷澹孤芳雪裏春，園林風景一番新。
可憐花與頭俱白，豈晚相看似故人。
梅·其七
作者：釋行海
朝代：宋

占斷江南第一春，偏同雪月鬭精神。
東君曾許殘花片，粧點壽陽宮裏人。
梅·其三
作者：釋行海
朝代：宋

此外無花耐歲寒，花魁今古品題難。
清香合讓梅爲最，陽艷叢中許牡丹。
梅·其九
作者：釋行海
朝代：宋

玉門關外雜塵埃，白帝城邊對酒杯。
今日孤山尤可惜，已無和靖在時梅。
梅·其二
作者：釋行海
朝代：宋

竹友當年已化龍，松朋久亦受秦封。
此花有味調無鼎，且吐芳心過一冬。
梅·其五
作者：釋行海
朝代：宋

暖力回春萬木衰，苦心唯有自心知。
水村山磵無人處，月下風前獨立時。
梅·其八
作者：釋行海
朝代：宋

難將羯鼓喚春回，一種風光傍雪開。
婀娜水仙難作弟，山礬猶自欠清才。
梅·其六
作者：釋行海
朝代：宋

拂拂霜風掠面寒，清愁猶倚玉欄干。
月中香韻渾無頼，雪後晴花最好看。
梅·其四
作者：釋行海
朝代：宋

二分明月是揚州，况有春風在樹頭。
莫怪當年何水部，歲寒心事向誰愁。
梅邊
作者：釋行海
朝代：宋

寂寂春心在樹頭，冷香疎影更清幽。
野籬山畔無人見，月下風前一段愁。
楊柳枝詞·其一
作者：釋行海
朝代：宋

□天纖□起新愁，青眼鵞黄憶舊遊。
唯有長絲牽不斷，洛陽城裏映朱樓。
楊柳枝詞·其三
作者：釋行海
朝代：宋

渭水橋邊送別時，馬前折贈笛中吹。
若教繫得離情住，那管千絲又萬絲。
楊柳枝詞·其二
作者：釋行海
朝代：宋

一陣楊花一陣愁，綠陰陰處暫停舟。
莫嫌不折長條贈，有個黄鶑在上頭。
樓居
作者：釋行海
朝代：宋

秋光清接眼光寒，碧落茫茫碧海寬。
月墮樹根當嶽頂，天垂河氣濕欄干。
元龍百尺情猶在，黄鶴千年迹未殘。
最是夕陽烟雨後，不堪直北望長安。
次徐相公韻十首·入塞
作者：釋行海
朝代：宋

血戰胡兒盡墮鞍，一番奏凱一封官。
兵梟鐵鷂威方猛，酒賜金蕉膽不寒。
雁塞月陰青燐淡，漁陽雪苦紫茸乾。
胡亡未必胡無種，韜略縈心不放寬。
次徐相公韻十首·出塞
作者：釋行海
朝代：宋

紅羅抹額坐紅鞍，陣逐黄旗撥發官。
秋戍盧龍番鼓啞，夜屯白馬虜星寒。
鐵毬步帳三軍合，火箭燒營萬骨乾。
兵器徒知是凶器，止戈爲武帝心寬。
次徐相公韻十首·劉錡
作者：釋行海
朝代：宋

五色戎旌百萬鞍，徒誇龍虎統兵官。
囂喧閃電蕃營亂，陣算回風虜帳寒。
兵法用過黄石遠，血盟瀝盡赤心乾。
太平弟子憂成病，安得征君舊業寬。
次徐相公韻十首·少將
作者：釋行海
朝代：宋

滿身鐵甲據金鞍，百戰功成始拜官。
盡陣解圍兵勢活，分旗奪地戟光寒。
併吞北虜心長勇，未捷中原淚不乾。
建立太平終有日，扁舟已愛五湖寬。
次徐相公韻十首·少馬
作者：釋行海
朝代：宋

龍堪鬭健鐵爲鞍，頻載將軍戰得官。
逐北蹄奔胡雪滑，嘶邊鬣聳朔風寒。
金鐶轡上紅纓亂，火印輪中白汗乾。
草滿沙場無暇喫，陣前韁勒不曾寬。
次徐相公韻十首·岳飛
作者：釋行海
朝代：宋

戰守京河不下鞍，臣圖恢復不圖官。
十年南渡客頭白，萬里北征戎膽寒。
叛檜班師金詔急，留飛赤子泪嘷乾。
可憐身死莫須有，從此王基未得寬。
次徐相公韻十首·李顯忠
作者：釋行海
朝代：宋

五丈高原躍戰鞍，同州太守舊藩官。
路挑野鬭皈南急，旗獵風鳴带北寒。
采石盤中兵膽湧，橘紅袍上箭痕乾。
雞豚放却西元帥，只要當時國步寬。
次徐相公韻十首·老將
作者：釋行海
朝代：宋

戰曾無甲馬無鞍，諫獵書生賤武官。
每憶雲中擒虜健，幾番雪裏枕戈寒。
箙留響箭機心在，袍損團花血點乾。
間拍舊弓憐臂力，更憐西北戰場寬。
次徐相公韻十首·老馬
作者：釋行海
朝代：宋

瘦脊稜稜跨弊鞍，無騎北將服南官。
衰鬉不弁青絲脆，舊鐵猶銜白沫寒。
料足雨催榮草長，蹄香春暾野花乾。
可憐驕駿今無用，羞見新駒學步寬。
次徐相公韻十首·魏勝
作者：釋行海
朝代：宋

第一山東逐虜鞍，平淮命作守淮官。
英雄內比黄金貴，死鬭牙穿毒箭寒。
雨灑紅刀胡血滴，風披斑甲虎皮乾。
功高孤竹今如此，舊恨茫茫滄海寬。
歸剡·其一
作者：釋行海
朝代：宋

此生書劍學無成，癖愛林泉夢亦清。
甘苦已知浮世味，親疎盡見舊交情。
五湖風月隨閑客，十載冰霜對短檠。
歸得又思滄海去，是誰堪結歲寒盟。
歸剡·其三
作者：釋行海
朝代：宋

天地寬閑鼓角疎，江南烟景憶當初。
乍歸故里仍如客，偏愛滄洲不爲魚。
草木有心知雨露，樓臺回首作丘墟。
夕陽詠罷餐秋菊，又放青山入弊廬。
歸剡·其二
作者：釋行海
朝代：宋

三十將成道未成，菱花頻照意頻驚。
百年得趣非容易，萬事無心是太平。
白雪陽春誰欲聽，青鞋布襪世相輕。
天台廬岳難忘處，泉石皆知舊姓名。
歸剡·其五
作者：釋行海
朝代：宋

處處溪山得趣真，不曾富貴不曾貧。
夢中覓句渾如醒，秋後看花亦似春。
未許黄金酬苦節，祇應白鳥伴閑身。
門前一徑蒼苔色，終歲喜無車馬塵。
歸剡·其四
作者：釋行海
朝代：宋

流水東流竟不回，已將心事作寒灰。
窗前白鳥尋常過，籬下黄花寂寞開。
玉珮金鞍渾是夢，鳳簫龍管只堪哀。
多時不得中原信，暮雨西風雁自來。
永定寺客窗
作者：釋行海
朝代：宋

千古門前水自流，小春天氣奪清秋。
寂寥方丈黄昏月，照見梨花一樹愁。
江上
作者：釋行海
朝代：宋

江雨隨風打客身，鼕鼕津鼓祭潮神。
帆來帆去朝還暮，老盡東西南北人。
泊唐栖寺
作者：釋行海
朝代：宋

颯颯寒聲折葦風，唐栖岸下泊孤篷。
白頭不見頤山老，寂寞門前楓葉紅。
洞微翁挽章
作者：釋行海
朝代：宋

凄凉木末搴芙蓉，萬里鷹揚路忽窮。
箭到紅心翻墮地，花成綠子又隨風。
可憐玉兔沉滄海，却放寒烏占碧桐。
萬事看來都是夢，山林猶憶舊英雄。
清明日作·其一
作者：釋行海
朝代：宋

楊柳池邊獨倚闌，清明時節雨生寒。
春風不是多憔悴，今歲鶑花自懶看。
清明日作·其二
作者：釋行海
朝代：宋

柳外田園耕野苔，長安誰又棄官來。
黄花亦謂先生死，歲歲重陽少得開。
渡錢塘江
作者：釋行海
朝代：宋

東風曉出鳳凰城，烟棹悠悠春水平。
征雁北歸鄉有思，大江東去世無情。
渡人來往青山在，霸業興亡白鳥驚。
惆悵鯨吞心未死，至今朝暮逐潮生。
湖上
作者：釋行海
朝代：宋

雨後湖光照綠蘋，岸行舟載苦吟身。
恨無杯酒澆胸次，折得梅花插帽輪。
流水六橋人自老，暖烟十里柳重新。
飛來白鷺如相識，共樂羲皇世上春。
湖上
作者：釋行海
朝代：宋

鳳城樓閣藹春風，湖水綠平橋影紅。
蛺蝶倚花香夢暖，管絃聲斷夕陽中。
湖上·其一
作者：釋行海
朝代：宋

數點紅春在杏梢，舞衣歌管醉蘭橈。
水邊折得新花朶，蝴蝶相隨過彩橋。
湖上·其二
作者：釋行海
朝代：宋

橋上紅闌倚夕陽，東風吹送禁梅香。
王孫走馬晴堤遠，楊柳青青春草長。
湖上感春
作者：釋行海
朝代：宋

西湖二月好笙歌，遊女遊郎半插花。
忽對春風懷故國，不知新燕入誰家。
湖上懷同少野
作者：釋行海
朝代：宋

衰柳殘陽泊釣船，白鷗零落畫橋邊。
咸平處士梅花樹，不得同看又兩年。
湖上懷周汶陽
作者：釋行海
朝代：宋

看了梅花看柳條，可憐斜日照蓬蒿。
踏歌社裏人無數，誰伴春風醉碧桃。
湖上送志道歸金華
作者：釋行海
朝代：宋

我住千巖萬岳州，金華佳處未曾遊。
心期小艇頻歸洞，夢带清風獨倚樓。
野店霜深聞寒雁，水村月淡見沙鷗。
明朝還憶西湖上，楊柳芙蓉正暮秋。
溪上
作者：釋行海
朝代：宋

小艇悠悠載夕暉，岸花紅白鷺鷥飛。
十年不見溪頭石，今日重重裹綠衣。
漁翁
作者：釋行海
朝代：宋

歷盡江湖白盡頭，生涯惟有一扁舟。
醉來吹笛空沙上，魚自相忘水自流。
無題
作者：釋行海
朝代：宋

欲將心腹問漁翁，可住湘山第幾峰。
世遠合應披薜荔，道存何必怨芙蓉。
難教牧笛鳴如鳳，誰把漁竿釣得龍。
極目危樓千里思，曉烟藏雨晚烟濃。
無題
作者：釋行海
朝代：宋

笙歌日日醉春風，簾捲畫堂花影中。
不是鳳凰飛不到，更無一樹是梧桐。
無題
作者：釋行海
朝代：宋

聽罷楊花聽竹枝，上樓偏是下樓遲。
片雲歲晚皈何處，江水東流無盡時。
無題
作者：釋行海
朝代：宋

金谷園中草色深，水樓終日柳陰陰。
風前撥盡琵琶調，誰識當年馬上心。
燕
作者：釋行海
朝代：宋

細雨斜風綠滿郊，春風初度杏花梢。
銜泥自向朱門去，不管茅簷有故巢。
田翁
作者：釋行海
朝代：宋

春晴野老喜桑麻，恣縱兒孫鬭萬花。
頭白縣門猶未識，但聞人說有官家。
留別陳藏一
作者：釋行海
朝代：宋

君住江西我浙東，偶然相識在吳中。
知名彼此非今日，愛客情懷有古風。
歷數山川遊已徧，苦吟風月趣還同。
不須惜我匆匆別，約在天街看菊叢。
留癯翁
作者：釋行海
朝代：宋

一載相思始見君，同心長是不同羣。
因看世上多青草，只話山中好白雲。
路遠寄書難得到，夜深別語豈堪聞。
西湖正有梅花發，水堠官程且莫云。
癸酉春僑居無爲寺歸雲閣以十五遊方今五十爲題信筆十首終在五首·其一
作者：釋行海
朝代：宋

十五游方今五十，羞將白髮對春風。
故園泉石情長在，近日江湖趣不同。
鶑友怕寒拋柳巷，蜂臣探暖到花叢。
芳菲時節偏多感，無奈歸心逐塞鴻。
癸酉春僑居無爲寺歸雲閣以十五遊方今五十爲題信筆十首終在五首·其三
作者：釋行海
朝代：宋

十五游方今五十，客亭楊柳感人多。
江山是處逢春好，風月關情奈老何。
冒雨花開新接樹，銜泥燕補舊營窠。
故園昨夜思歸切，聽得櫂船人唱歌。
癸酉春僑居無爲寺歸雲閣以十五遊方今五十爲題信筆十首終在五首·其二
作者：釋行海
朝代：宋

十五游方今五十，磨穿鐵硯又重磨。
江南自寄雙魚去，橋上誰乘駟馬過。
春入桑麻驚老眼，冷思天地發長歌。
山林亦是吾君賜，日望官軍盪白河。
癸酉春僑居無爲寺歸雲閣以十五遊方今五十爲題信筆十首終在五首·其五
作者：釋行海
朝代：宋

十五游方今五十，幾番坎止又流行。
生來不作千年調，死亦何須五鼎烹。
周室黍離狼虎國，堯天花藹鳳凰城。
看山欲跨山中馬，却怪一春無好晴。
癸酉春僑居無爲寺歸雲閣以十五遊方今五十爲題信筆十首終在五首·其四
作者：釋行海
朝代：宋

十五游方今五十，每嫌屈蠖苦求伸。
許由不肯爲天子，文叔猶能念故人。
幾處池塘初解凍，一時桃杏又爭春。
五湖烟景雖然好，萱砌難忘白髮親。
登姑蘇臺
作者：釋行海
朝代：宋

姑蘇臺上鹿麇來，流水千年去不回。
野草青青都是恨，春風不放百花開。
皂角林
作者：釋行海
朝代：宋

皂角林邊殺氣新，凄凉偏感北征人。
我來認作將軍樹，汲靜當年打女真。
碁
作者：釋行海
朝代：宋

一著臨期下手難，但尋活路向前行。
從教對面成千里，黑白分明不用爭。
社日聞笛
作者：釋行海
朝代：宋

江南已有杏花開，社日都無燕子來。
人在白雲流水外，一聲折柳十分哀。
秋日紀感
作者：釋行海
朝代：宋

聞雞擊楫舊英雄，何處山河是洛中。
龜土坼烟秋望雨，兔輪生暈夜占風。
䕷蕪只爲王孫綠，菡萏難勝越女紅。
今日最憐羊叔子，韃塵同污鹿門翁。
竹
作者：釋行海
朝代：宋

兩竿烟篠翠涓涓，數里清陰带渭川。
自抱歲寒君子節，鳳凰不到已多年。
竹院
作者：釋行海
朝代：宋

滿林凉影綠沈槍，對此渾無俗肺腸。
閑客偶來清話久，戛簷風擺翠梢長。
紀感
作者：釋行海
朝代：宋

吳楚經年殺氣凝，艱難國步涉春冰。
義旗東下誰相似，誓楫中流我不能。
水到南徐圍鐵甕，山從北固抱金陵。
捷音尚隔蒼茫外，貂尾良弓足股肱。
經舊遊
作者：釋行海
朝代：宋

望望東西草色新，杖藜曾逐少年身。
風烟半是親題處，泉石多非舊主人。
黄鳥有情頻喚侶，野花無語自傷春。
閑心一片閑如水，心管悠悠陌上塵。
翔泳堂即景
作者：釋行海
朝代：宋

一池荷蓋綠陰涼，數朶紅蕖浥露香。
最是畫橋林薄外，滿湖烟景淡斜陽。
聽子善琴
作者：釋行海
朝代：宋

青松宿鶴磵泉流，雲意遲遲山意秋。
一曲廣陵休盡奏，月寒天地古人愁。
胥山
作者：釋行海
朝代：宋

子胥山上噪羣烏，舊日英靈在此無。
臣節已虧因撻楚，兵籌雖用奈亡吳。
雲屯灌木疑烽戍，石列平城設陣圖。
只可共憂難共樂，知君唯有一陶朱。
臨川道中
作者：釋行海
朝代：宋

谿林烟靄雜斜陽，髣髴遥岸是故鄉。
客裏忽驚時節過，酒旗山店菊花黄。
臨清樓
作者：釋行海
朝代：宋

樓影斜侵賀鑑湖，月隨天遠極蒼梧。
青山不受秦封禪，白鳥猶驚越霸圖。
烟带夕陽籠野樹，雨生春漲沒平蕪。
好詩都在欄干上，最喜紅塵一點無。
自上竺閑行至後磵題所見
作者：釋行海
朝代：宋

莓苔一徑趁溪斜，行盡松陰見水涯。
遶屋花開非舊主，隔林烟起是誰家。
自嘉興歸天竺懷同友
作者：釋行海
朝代：宋

九月遊吳菊盛開，洞庭不去爲君回。
病歸故里留書在，約到明年看駕來。
賓客過門題姓字，菖蒲別主染塵埃。
誰知獨向秋風裏，靜倚山窗對綠苔。
自永和溪上泛舟至餘不·其一
作者：釋行海
朝代：宋

水天空闊正斜陽，何處山川是故鄉。
望斷吳雲心更遠，寒鴉成陣雁成行。
自永和溪上泛舟至餘不·其三
作者：釋行海
朝代：宋

看看又年別年華，多在征途少在家。
一種客懷清更苦，水村山磵見梅花。
自永和溪上泛舟至餘不·其二
作者：釋行海
朝代：宋

來往篙師夜唱歌，動人離思惱人多。
就船欲作東皈夢，無奈溪山月色何。
與中上人至雲間話別
作者：釋行海
朝代：宋

寒雲漠漠浦悠悠，短棹同登八月秋。
一寸不磨心似鐵，四方無定迹如鷗。
江鄉雁過蒹葭冷，雨館人分蟋蟀愁。
相見有期還惜別，百年能得幾交遊。
草廬爲張茂才賦
作者：釋行海
朝代：宋

風流全是漢衣簪，白首已成梁甫吟。
浮世渾無容易事，先生長有太平心。
樽前暮雨苔花老，枕上晴烟稻葉深。
最是懶迎金馬客，不曾彈鋏向知音。
荷花
作者：釋行海
朝代：宋

圓綠風翻翡翠雲，嬌紅露淡石榴裙。
采蓮聲隔花深處，應有鴛鴦夢裏聞。
薌林感舊
作者：釋行海
朝代：宋

平生最愛薌林石，奇樹怪藤猿往來。
舊友共題行記處，如今字字是蒼苔。
蘭
作者：釋行海
朝代：宋

紫莖綠葉带春陰，千古湘江一寸心。
今日已無君子佩，不如瀟灑在深林。
蝶
作者：釋行海
朝代：宋

三三兩兩舞春暄，玉翅香鬚更可憐。
拂草巡花情未定，又隨風絮過鞦韆。
蟋蟀
作者：釋行海
朝代：宋

少年不解客中愁，砌下尋來鬭過秋。
今夜雨窗聽不得，聲聲渾欲白人頭。
行京
作者：釋行海
朝代：宋

錦繡杭州幾萬家，野人猶戀舊京華。
舊京三百春風巷，一巷笙歌一巷花。
西湖早春
作者：釋行海
朝代：宋

多時不向柳邊來，每箇幽亭坐一回。
春哢未容鶑燕閙，芳心猶待杏桃開。
飄摇水面漁舟穩，宛轉風前玉笛哀。
太乙清都五雲表，冷香空鎖御園梅。
言詩
作者：釋行海
朝代：宋

句織天機字字難，冥搜長在寂寥間。
每驚白雪陽春變，未放光風霽月閑。
子美到今誰是史，仲尼亡後不曾刪。
衰吾欲話平生志，安得重逢飯顆山。
詠所種松
作者：釋行海
朝代：宋

蒼髯分種出山林，却憶當年鬰翠陰。
自是君王來避雨，初無一點大夫心。
詠梅
作者：釋行海
朝代：宋

跨蹇尋芳带雪晴，幾番溪驛又山程。
可憐歲晚心偏苦，忽見春風眼倍明。
淺磵石邊留野趣，矮籬竹外託幽情。
繁華滿地凋零盡，難寫夷齊一種清。
諸友夜話
作者：釋行海
朝代：宋

愛戰將軍未白頭，寸心猶自不忘憂。
華夷百歲興亡事，一夜同君說蔡州。
讀朋友舊書
作者：釋行海
朝代：宋

故人南北路漫漫，舊信重將子細看。
字字總添離別恨，暮天風急雁聲寒。
讀金錍集
作者：釋行海
朝代：宋

白水青山總上心，可憐月色夜沉沉。
平生到處無人到，說向人知路轉深。
賦古岩
作者：釋行海
朝代：宋

撐空亂石带雲霞，靈樹曾開幾劫花。
人在玲瓏深處坐，疎疎泉點滴袈裟。
賦獨山
作者：釋行海
朝代：宋

一峰突兀上虛空，石怪藤幽樹樹風。
四面白雲人不見，磬聲如在有無中。
賦秋蓬
作者：釋行海
朝代：宋

蘆莖密織水烟籠，恰與湘漁屋檨同。
昨夜蘋香熏夢醒，又添荷葉蓋西風。
贈日者應菊坡
作者：釋行海
朝代：宋

東籬秋色徧幽坡，蔟蔟金英洗露華。
君且試推彭澤看，五行何處愛黄花。
贈李隠士
作者：釋行海
朝代：宋

白苧爲衣草結廬，相逢猶問世何如。
每彈山水忘憂曲，懶上王侯自薦書。
白眼鷗邊窺宇宙，清罇月下宴樵漁。
時情任似長亭柳，纔向秋風日日疎。
贈王漁山
作者：釋行海
朝代：宋

冷觀天地只浮漚，勝水名山徧去遊。
書劍傳家拋弟姪，漁樵作隊賤公侯。
卧聽瀑布分僧榻，醉插梅花上酒樓。
篋裏不留封禪稿，知心江上有沙鷗。
贈竹卿
作者：釋行海
朝代：宋

一擊虛空成粉碎，渭川千畝亦徒勞。
不霑一點湘妃淚，自是無心節更高。
贈葉苔磯
作者：釋行海
朝代：宋

養竹栽花住玉京，已將功業付閑情。
太平世上無豪傑，大雅場中有老成。
白日長思泉石趣，青樓空沸管絃聲。
冷觀人事如碁局，誰肯忘機過一生。
赤城
作者：釋行海
朝代：宋

玉京仙額篆封苔，密密春雲洞不開。
白蟒降時憑鐵錫，紅霞飛處接瑶臺。
林幽怪石如人立，夜靜空山有鬼哀。
一曲鳳簫聲已斷，釋籤岩下獨徘徊。
趙氏廢園
作者：釋行海
朝代：宋

笙歌無復醉南樓，燕雀凄凉草木秋。
記得小時來撲蝶，幾枝摘盡好花頭。
辛亥夏
作者：釋行海
朝代：宋

五月山窗擁綠陰，瘦身閑枕斷絃琴。
如今不是花時節，可惜黄鸝弄好音。
辛亥春別湖上諸友
作者：釋行海
朝代：宋

江南花信厭春寒，鄉路迢迢去亦難。
不解趨時人笑拙，每懷歸計自求安。
明朝芳草空相憶，何處青山復共看。
二十八年清苦志，獨歌白雪對幽蘭。
述懷
作者：釋行海
朝代：宋

五月山中長對雨，一春湖上懶看花。
杜鵑莫惱麻衣客，何處野泉不是家。
述懷
作者：釋行海
朝代：宋

山郡人來水郡遊，雁驚秋色向南州。
日長意懶無消遣，醉劈芙蓉付水流。
送人之姑蘇
作者：釋行海
朝代：宋

楓落吳江歸興濃，不知何日定相逢。
山中獨對三生石，城外誰聽半夜鐘。
金井露凉鳴蟋蟀，石池霜早歇芙蓉。
新詩別後須相寄，只在雲深第一峰。
送人之姑蘇
作者：釋行海
朝代：宋

片帆歸去百花洲，今日因君憶舊遊。
澤國風烟多好景，洞庭林壑最宜秋。
垂虹未霽難收影，頑石如今不點頭。
記得一番吟最苦，翻然惆悵爲吳鈎。
送以道上人住常州王潜泉別業
作者：釋行海
朝代：宋

茫茫野水接秋天，載去蘋花月一船。
世上豈無閑宇宙，吳中別有好林泉。
田豐綠薺桃晨雨，爨老紅蘿閉夕烟。
早晚亦歸王戴邑，谿房相對鷺鷥眠。
送俊癯翁并憶少野
作者：釋行海
朝代：宋

少野不來君又去，獨看花柳不成春。
江湖豈是無兄弟，如此知心有幾人。
送先上人歸越
作者：釋行海
朝代：宋

蟋蟀聲中念故鄉，片帆風正渡錢塘。
烟橫浦口魚謳晚，月湧潮頭蜃氣涼。
一脈菲泉清夏后，千年酒甕醉秦皇。
青鞋布襪秋歸早，猶有荷花鏡裏香。
送同里昂上人
作者：釋行海
朝代：宋

秋風何事趣歸期，人物凄凉渡欲垂。
學道須從年少日，苦心直到歲寒時。
近來鄉國無消息，老去情懷怕別離。
愧我徒增懷橘念，弊裘猶自客京師。
送壽芳恭三友歸安吉
作者：釋行海
朝代：宋

此心偏向寂寥難，學至寂寥心自安。
楊柳忽驚秋色晚，芭蕉不耐雨聲寒。
白雲深處人相別，明月圓時我獨看。
極目吳天征棹遠，渡頭斜日落楓丹。
送姪孫周上人歸剡余亦入吳門
作者：釋行海
朝代：宋

三十餘年不在家，齒摇髮白眼昏花。
如今送子東歸去，心逐征帆過白沙。
送姪孫周上人歸剡余亦入吳門·其一
作者：釋行海
朝代：宋

兩年相伴白雲間，一棹秋風又獨還。
目斷江南無過雁，小樓寂寞對青山。
送姪孫周上人歸剡余亦入吳門·其三
作者：釋行海
朝代：宋

片帆明日下長洲，今日分携浙水頭。
回首故鄉猶更遠，雁來紅葉夕陽秋。
送姪孫周上人歸剡余亦入吳門·其二
作者：釋行海
朝代：宋

年老心孤怕別離，天涯唯有影相隨。
子今皈去重來日，須及梅花未放時。
送子謙皈松江
作者：釋行海
朝代：宋

秋風社燕忽辭梁，志士鷹揚在四方。
一曝十寒吾已老，寸陰尺璧子須忙。
松於雪裏方知操，梅到春前便有香。
此去莫忘燈下約，蠹書重整此山房。
送客有感
作者：釋行海
朝代：宋

幾年不上越王臺，獨立津亭送客迴。
風捲潮聲歸海去，雲排雨勢隔江來。
山藏南渡諸陵樹，沙漲西興一岸苔。
秋後風光圖畫裏，欄干十二憶蓬萊。
送寧道二友
作者：釋行海
朝代：宋

二友東歸我獨存，欲言心事恐消魂。
片帆明日知何處，一路青山看到門。
別後寄書期再見，靜中開卷憶同論。
自憐不得相隨去，梅雨蕭蕭海氣昏。
送寧雪磯歸剡
作者：釋行海
朝代：宋

無緣同上浙東船，親老家貧每自憐。
蹤跡久留千里外，情懷不比十年前。
客遊何處無芳草，人別他鄉有杜鵑。
別後欲知鄉裏事，煩君千萬寄魚牋。
送希晉還雲間
作者：釋行海
朝代：宋

暮蟬黄葉徧長安，澹泊交情別亦難。
客路何時又相見，菊花今日更同看。
一帆風露官河曉，十月蒹葭雁磧寒。
別後相思那可免，水雲西望白漫漫。
送思上人歸霅上
作者：釋行海
朝代：宋

長安城外別垂楊，溪上蘋花滿棹香。
明月照人應有恨，西風吹雁不成行。
送懋上人
作者：釋行海
朝代：宋

青山三月野花紅，來伴天涯寂寞中。
知子本無相別意，杜鵑昨夜惡春風。
送春謠
作者：釋行海
朝代：宋

今日鶑鶑燕燕愁，春風忽白少年頭。
拍殘十八胡笳拍，數片嬌紅逐水流。
送曲江爲上人歸省
作者：釋行海
朝代：宋

蛩吟木落帝王州，我亦凄凉感旅遊。
正起四方朋友念，又添一個別離愁。
溪村棹急紅菱雨，山市砧催白雁秋。
聞道北堂相憶久，西風吹柳曲江頭。
送清上人歸暨陽
作者：釋行海
朝代：宋

中分吳越大江流，君自東歸我尚留。
烟鎖白楊漁浦晚，風鳴黄葉鳳城秋。
窮途散盡三千客，故國難忘十二樓。
依舊團圓今夜月，照吟不照別離愁。
送清上人歸苕溪
作者：釋行海
朝代：宋

尋常送客尚多愁，况是天涯寂寞秋。
曉別蛩聲黄葉寺，夜分漁火白蘋洲。
病餘骨肉添新夢，歸後風烟憶舊遊。
何處何時又相見，青山長在水長流。
送無作上人之四明·其一
作者：釋行海
朝代：宋

老子窮通聽我吟，山中惟有我同心。
數莖白髮驚年老，幾度青燈戀夜深。
冰鎖蛟龍盤大澤，雲遮蘭蕙託幽林。
道行亦自東浮海，海國清風引梵音。
送無作上人之四明·其三
作者：釋行海
朝代：宋

天地蕭蕭萬木乾，獨摇金錫下長安。
從來作客今如此，始欲留君亦自難。
帆带北風潮信急，雪迷南國雁聲寒。
分明一片相思意，湖上青山誰共看。
送無作上人之四明·其二
作者：釋行海
朝代：宋

天涯彼此一閑身，同看梅花幾度春。
寒怕山川行色近，夜圍燈火別情真。
君還西上當何日，我欲東歸未有因。
鄉社只今寥落甚，豈堪相送老成人。
送用上人·其一
作者：釋行海
朝代：宋

秋風吹客客悽凉，君欲還鄉我憶鄉。
山好真登秦望處，石橋偏拾禹餘糧。
送用上人·其二
作者：釋行海
朝代：宋

歸去人應問上都，飛蝗飛不到西湖。
襄陽應有班師日，□□風傳幙有烏。
送當上人歸四明
作者：釋行海
朝代：宋

數載相隨見子情，今朝難使別離輕。
此心恰似寒潮水，直送征帆到四明。
送石居上人歸別業
作者：釋行海
朝代：宋

不忍送君楊柳津，隔江相憶始相親。
未能款曲論心事，翻似尋常識面人。
一枕落花終夜雨，十年芳草故鄉春。
栽松若有青山剩，借結茅廬作近鄰。
送秋谷蘭上人
作者：釋行海
朝代：宋

春來我亦夢家林，萬水千山不可尋。
白雪易侵遊子鬢，黄金難買故人心。
夜船摇月平河穩，曉嶺登雲古樹深。
湖上又期寒食後，倚欄同對落花吟。
送穆上人歸鳳山兼簡仲深·其一
作者：釋行海
朝代：宋

客亭楊柳思悠悠，隔岸青山是越州。
風急片帆飛鳥外，一江烟雨結春愁。
送穆上人歸鳳山兼簡仲深·其二
作者：釋行海
朝代：宋

南國風烟暗客塵，鳳凰山上百花春。
煩君話我相思苦，十載西湖欠一人。
送立上人離天竺講席往依虎丘禪院
作者：釋行海
朝代：宋

心對青燈作死灰，劍池山色思徘徊。
頂初試笠應嫌重，教有招書己懶開。
楚塞數行春雁轉，吳天一片白雲來。
定回月在松頭靜，還上生公舊講臺。
送蘭秋谷皈雙溪兼簡諸友
作者：釋行海
朝代：宋

故人多住山頭寺，到日先煩問起居。
花柳西湖好時節，不來須寄幾行書。
送選上人
作者：釋行海
朝代：宋

江天雁過客心遥，一舸凉風八月潮。
七十二湖烟雨岸，蓼花楓葉正蕭蕭。
送隆上人遊淮南
作者：釋行海
朝代：宋

欲向淮南作勝遊，如何却在雁來秋。
戰曾采石連青海，恨不回龍到白溝。
山立金焦雙砥柱，地分吳楚一江流。
憑君莫上新亭望，北面風烟只舊愁。
送雲南上人
作者：釋行海
朝代：宋

雁雲蛩雨異鄉秋，聞道君家水石幽。
時節飄零皈去好，路歧南北使人愁。
送雲太虛禪師住台州報恩寺
作者：釋行海
朝代：宋

高卧北山長懶出，忽辭猿鶴上扁舟。
此行爲道無榮念，相送於人有別愁。
峰頂凉宵明月上，門前終日大江流。
東南一路多奇觀，寒拾諸公盡舊遊。
送靈江住金華講院·其一
作者：釋行海
朝代：宋

七里灘頭問去津，嶄岩漁石蘚花春。
自從一別劉文叔，直到如今少故人。
送靈江住金華講院·其三
作者：釋行海
朝代：宋

名自黄扉遴選來，山中亦有禰衡材。
清風八詠雙溪月，講徹蓮花第一迴。
送靈江住金華講院·其二
作者：釋行海
朝代：宋

石裏烟雲護洞天，一條流水狹通船。
金華仙子如相見，應問人間是幾年。
送靈江住金華講院·其五
作者：釋行海
朝代：宋

山北山南草木青，杜鵑入夜不堪聽。
月明一種相思處，遥見天邊婺女星。
送靈江住金華講院·其四
作者：釋行海
朝代：宋

功成身退只留侯，多少英雄隠白頭。
爲報襄陽今日事，未應先向赤松遊。
逢舍弟
作者：釋行海
朝代：宋

兄弟相逢在浙西，問家言客思依依。
已難與汝淒涼別，終不教吾獨自歸。
流落異鄉成老貌，別來無處寄寒衣。
死生今日心方穩，消息相傳總是非。
遁溪
作者：釋行海
朝代：宋

白石磯頭鷺一叢，隔烟何處夕陽鐘。
青山兩岸人家少，不種桃花只種松。
遠山平野
作者：釋行海
朝代：宋

雲山影影接暗沙，頻見回鵰打暮鴉。
曾是吳王絃管地，春風吹草不吹花。
酬弘道夫
作者：釋行海
朝代：宋

人隔三州只自知，月明千里是相思。
湖山秋後分題處，朋友叢中憶欠誰。
百歲自完休獻玉，萬般如戲莫悲絲。
餘生定有重逢日，雲水茫茫未可期。
采藥徑
作者：釋行海
朝代：宋

千古蒼苔一徑春，來尋劉阮故鄉人。
山中草木今爲宋，亦有桃花尚說秦。
野興
作者：釋行海
朝代：宋

鷗入籬門沙岸高，秋來新壁換蘆條。
半池烟荇浮黄萼，一架寒藤掛綠瓢。
錢府園池
作者：釋行海
朝代：宋

玉蘂金花水面浮，翠禽閑暇鷺鷥愁。
夕陽睡起涼亭上，坐看魚兒作隊游。
閑倚
作者：釋行海
朝代：宋

閑倚江樓聽角聲，春風兩岸野花明。
漁人占得烟波闊，日日扁舟自太平。
閑吟
作者：釋行海
朝代：宋

不識朱門識五湖，客中清苦十年餘。
世無苟取心何愧，句自冥搜貌任癯。
笋蕨春來肥雨露，林泉日用狎樵漁。
雲蹤鶴性長如此，未必青天管得吾。
閑居·其一
作者：釋行海
朝代：宋

屋頭烟樹綠婆娑，最愛樵鄰夜唱歌。
獨坐小窗山寂寂，不知門外月明多。
閑居·其三
作者：釋行海
朝代：宋

山礬香氣近幽蓀，玉色桃花靜對門。
曉日照烟林塢濕，春雲過雨石池渾。
閑居·其二
作者：釋行海
朝代：宋

閑拈白拂坐筠床，靜聽幽禽弄夕陽。
滿地落花春已闌，深林只有蕙蘭香。
閑居·其五
作者：釋行海
朝代：宋

遶岸奇峰半沒烟，滿窗凉影竹涓涓。
雙鳩並睡枯桑上，一鷺閑行白水邊。
閑居·其四
作者：釋行海
朝代：宋

蕩蕩空山草木青，枝禽飛下菜池冰。
夜深月照茅簷靜，翠石幽泉落幾層。
陌上
作者：釋行海
朝代：宋

別人楊柳別人花，自對春風感物華。
陌上最憐芳草色，王孫多是不還家。
除夜
作者：釋行海
朝代：宋

一年只有今宵在，心事悠悠陌上塵。
風雪閉門誰念舊，燈花獨對未歸人。
陪一胡府冬日山行
作者：釋行海
朝代：宋

筆床藥竈趁霜晴，閑向山中樂宦情。
亭傍疎林看石坐，徑穿幽洞遶溪行。
雁來紅葉我容老，御愛黄花晚節清。
烟澹鳳城門欲掩，夕陽歸路竹兜輕。
離剡
作者：釋行海
朝代：宋

滿目溪山欠故人，在家翻憶異鄉春。
明朝又向長安路，愁對鶑花憶老親。
雨後
作者：釋行海
朝代：宋

雨過山林近暮鐘，片懷寂寂對孤松。
夜深笛怨梅花落，月照人間睡正濃。
雲泉禪師哀詞
作者：釋行海
朝代：宋

一片禪心無用處，蘋花溪上看垂綸。
也知白璧黄金貴，何似青鞋布襪貧。
吟畔山川生哭泣，筆頭蘭竹露精神。
如今雲散泉流去，淡日凄風雜野塵。
靈鷲池上
作者：釋行海
朝代：宋

荷蓋高低綠影涼，露珠忽自瀉秋光。
舊曾棹過高林浦，雨濕臙脂柄柄香。
題南岩
作者：釋行海
朝代：宋

昔年此地屬龍門，兩壁崖崖禹鑿痕。
泉墮半空翻作雨，天藏一竅狹於村。
蘿烟尚瘞仙人骨，磯月應招釣客魂。
岩下住僧多白首，不聞塵世似桃源。
題山水圖·其一
作者：釋行海
朝代：宋

暮色溪山遠，烟林一兩家。
孤舟何不住，雁欲下平沙。
題山水圖·其二
作者：釋行海
朝代：宋

烟動蘆根出，天高雁點微。
谿林茅屋晚，遥認釣船歸。
題所見
作者：釋行海
朝代：宋

草埋苔染石麒麟，曾是何年富貴人。
雨打梨花寒食近，王孫騎馬自游春。
題靈溪蘭若壁
作者：釋行海
朝代：宋

又逢春色在君家，碧草籠烟带淺沙。
燕子不皈人欲去，小窗寂寞海棠花。
風浪阻行再獲聚首故作是詩
作者：釋行海
朝代：宋

魚龍吹浪阻行舟，又得相尋暫聚頭。
不是於君多惜別，自緣今日少交遊。
斜風細雨吳天遠，芳草垂楊越路愁。
昨夜不知人未去，誤教魂夢過南州。
鷗
作者：釋行海
朝代：宋

從來潔白勝鸂鶒，不解浮沉愧鷺鷥。
今日獨留楊柳岸，何年合到鳳凰池。
風波自險身常穩，網罟雖多意不疑。
四海五湖皆有分，人多相識少相知。
鷺
作者：釋行海
朝代：宋

來往長江點翠屏，江風裊裊頂絲輕。
有時拳足蘆花畔，魚在蘆花影裏行。
鹿臺止作·其一
作者：釋行海
朝代：宋

九州烟景雜塵埃，自愛吾廬住鹿臺。
百計不如歸最好，五行只可問無災。
野園日暖花爭發，貧屋春深燕自來。
王戴風流千載下，水聲山色更徘徊。
鹿臺止作·其二
作者：釋行海
朝代：宋

林下寥寥宇宙寬，孤懷懶與世相干。
窮通有限隨時好，仁義相拘作事難。
故國不知春後信，他山頻在夢中看。
棠梨花發幽窗下，遊蝶不來風雨寒。
偈
作者：釋行瑛
朝代：宋

登山須到頂，入海須到底，學道須到佛祖道不得處。
若不如是，盡是依草附木底精靈，吃野狐涕唾底鬼子。
偈十六首·其一
作者：釋行瑛
朝代：宋

大千沙界是吾家，隠顯何曾有等差。
爲報人天高著眼，優曇花異世間花。
偈十六首·其三
作者：釋行瑛
朝代：宋

去年逢青春，朱顔映桃李。
今年逢青春，白髮壓雙耳。
人生七十年，疾若東流水。
不了本來心，生死何由離。
偈十六首·其二
作者：釋行瑛
朝代：宋

烏長飛，兔不住，暑往寒來朝復暮。
朱顔未改白髮生，三界茫茫何處去。
本源自性無凋變，千聖皆從影中現。
不離當處常湛然，覓則知君不可見。
忽然見，倒騎牛兮入佛殿。
偈十六首·其五
作者：釋行瑛
朝代：宋

煉鐵圍山作釣鈎，餌懸八萬四千牛。
毗盧海內閒拋下，蝦蟹魚龍盡縮頭。
偈十六首·其六
作者：釋行瑛
朝代：宋

湛露重重灑紺園，衰殘何以報君恩。
白雲堆裏焚香坐，耀古騰今不二門。
偈十六首·其四
作者：釋行瑛
朝代：宋

明眼底人被眼礙，悟心底人被心礙。
證道底人被道礙，達法底人被法礙。
何謂如此不見道，金屑雖貴，落根成翳。
要得高步大方，直須去此四礙。
東溪閑居示衆偈
作者：釋行瑛
朝代：宋

聯絡藤蘿一徑，行窮始到松門。
籬畔野華不艷，堂前流水非喧。
午飯龍離鐵鉢，夜深月落金盆。
此是真修行處，何人得意忘言。
靈山河沙聖衆，黄梅七百高僧。
悟華曉稱迦葉，傳衣夜喚盧能。
心自本來不有，法道得了何曾。
齋後釅茶三盞，叢林一任喧騰。
中秋對月
作者：釋行肇
朝代：宋

暮雨過寥廓，江天正青蒼。
列樹無殘陰，積水有異光。
幽蟲鳴欲徧，宿鳥驚忽翔。
永夜如至公，鑑我吟清章。
寄終南種徵君
作者：釋行肇
朝代：宋

紫閣浮清漢，高眠稱此心。
住溪人未識，歸路鶴知深。
峰晚迴寒翠，猿孤發夜吟。
霜天獨西向，無復夢山陰。
泛若耶溪
作者：釋行肇
朝代：宋

霽雨牽野情，孤舟遂茲賞。
積水連遠空，落日垂萬象。
岸迴雲獨隨，山轉泉更響。
望望極寒源，由言放輕槳。
湘江有感上王內翰
作者：釋行肇
朝代：宋

達士弦性直，佞人膠辭柔。
靳尚一言巧，靈均千古愁。
孤蟾魄長在，寒雲恨難收。
空使湘江水，至今無濁流。
聽宇昭師琴
作者：釋行肇
朝代：宋

遙空雨初霽，深徑蟬未鳴。
忽品文王弦，若聽宣尼聲。
月色半峰出，秋光四簷清。
韻斷意轉冥，塵心若爲情。
臥病吟
作者：釋行肇
朝代：宋

杉窗秋氣深，入夜四簷雨。
枕冷夢忽醒，獨對孤燈語。
流螢隱回廊，驚鴻度寒渚。
空令一寸心，悠悠生萬縷。
送希晝之九華
作者：釋行肇
朝代：宋

忽起塵外心，跡謝人中境。
雲去竹堂空，鷺下秋池靜。
野宿清溪深，月在諸峰頂。
日暮立長江，遙看片帆影。
送從律師西遊
作者：釋行肇
朝代：宋

蟄鱗伺新春，望極融融歸。
驚禽別舊巢，念遠遲遲飛。
吁君腹至業，歲故志獨違。
心弦世寡聽，意鑑古亦稀。
出關自荷篋，入秦扣誰扉。
埃目若忽失，風雨遠漸微。
將看吐虹章，冷射仙掌輝。
送惟風之衡陽
作者：釋行肇
朝代：宋

重城獨隱居，世人寡相識。
回塘路寂寥，深徑花狼籍。
西風思忽生，南泉語還憶。
遙山去意長，大江歸夢直。
日暮立荒原，迢迢望空碧。
送懷古師歸蜀
作者：釋行肇
朝代：宋

山落雲陽外，去程寒接巴。
劍江連漢直，棧閣掛空斜。
聽錫樵停斧，窺禪鳥立槎。
舊房春到晚，深徑始開花。
送文兆歸廬山
作者：釋行肇
朝代：宋

劍峰雙倚漢，蕩槳月中歸。
潮白島西出，帆孤岸際飛。
香連潭影直，磬度雪聲微。
幾夕□詩坐，相思入定稀。
送文光上人西遊
作者：釋行肇
朝代：宋

高木墜殘葉，關河入遠心。
嵩遊忘楚夢，華近識秦音。
塔古懸圖認，碑荒背燒尋。
幾思興替事，獨上灞陵吟。
送簡師南遊
作者：釋行肇
朝代：宋

古岸侵煙出，揚帆拂曙星。
層城關海日，列樹隱沙汀。
潮落家遙見，梅香檝暫停。
舊峰歸計晚，長憶隔吳青。
送蒲奉禮之鄞江
作者：釋行肇
朝代：宋

官舍仙山裏，全家去若歸。
江聲鼇背出，帆影斗邊飛。
宿館荷香接，吟亭島色圍。
前秋賞明月，況對謝玄暉。
郊居吟
作者：釋行肇
朝代：宋

靜室簾孤捲，幽光墜露多。
徑寒杉影轉，窗晚雪聲過。
茗味沙泉合，鑪香竹靄和。
遙懷起深夕，舊寺隔滄波。
酬贈夢真上人
作者：釋行肇
朝代：宋

禪舍因吟往，晴來坐徹宵。
春通三徑晚，家別九江遙。
巢重禽初宿，窗明葉旋飄。
住期應未定，謝守有詩招。
偈頌三首·其一
作者：釋行鞏
朝代：宋

橫眸碧漢，萬國風清。
垂手紅塵，千峰日出。
偈頌三首·其三
作者：釋行鞏
朝代：宋

雪峰輥毬，禾山打鼓。
祕魔擎叉，道吾作舞。
偈頌三首·其二
作者：釋行鞏
朝代：宋

山靜課花蜂股重，林空含籜筍肌明。
倚闌不覺成癡兀，又得黄鸝喚一聲。
送空維那
作者：釋行鞏
朝代：宋

十載中原一棹還，碧琉璃外更無山。
扣舷三下知誰會，自作吳音唱月彎。
頌古十首·其一
作者：釋行鞏
朝代：宋

玉殿苔生正不居，四臣無路納嘉謨。
老農知是承誰力，風暖歌聲落野鉏。
頌古十首·其一〇
作者：釋行鞏
朝代：宋

恰好被人借去了，莫言鄰舍不通容。
團圞無縫難安筆，只抹烟雲一兩重。
頌古十首·其七
作者：釋行鞏
朝代：宋

學海波瀾捲未乾，幾煩仙屐上林巒。
天香吹落秋風老，不覺相携到廣寒。
頌古十首·其三
作者：釋行鞏
朝代：宋

領得溈山笑裏刀，方知不枉到明招。
元來樹倒藤枯後，了得三年五載燒。
頌古十首·其九
作者：釋行鞏
朝代：宋

白浪堆中下一鈎，錦鱗紅尾尚悠悠。
漁翁不計竿頭事，笑入蘆花萬頃秋。
頌古十首·其二
作者：釋行鞏
朝代：宋

高燒榾柮暖通身，快活難禁一屋春。
不是謝郎來合火，誰知門外有寒人。
頌古十首·其五
作者：釋行鞏
朝代：宋

柴火煎熬擔在身，相逢狹路不堪論。
淡烟落日青山外，滿地難收刀斧痕。
頌古十首·其八
作者：釋行鞏
朝代：宋

萬德不自有，十身何處藏。
薰風生殿閣，化日正舒長。
頌古十首·其六
作者：釋行鞏
朝代：宋

錯錯，戲海獰龍，沖霄遼鶴。
老慈明，無著莫，笑裏重重露拴索。
佛手一展日月昏，大江從此風濤惡。
頌古十首·其四
作者：釋行鞏
朝代：宋

百尺竿頭五兩垂，窮沙絕漠任風吹。
可憐無限滄浪客，猶把南針定所歸。
偈二首·其一
作者：釋覺
朝代：宋

是即徹底是，從來脫體先天地。
非即徹底非，萬別千差共一機。
是也是不著，非也非不及，此時佛祖從何立。
曉天霜重泄真機，一顆圓明色非色。
妙體全標處，分明只自知。
偈二首·其二
作者：釋覺
朝代：宋

仰之彌高，不隔絲毫。
要津把斷，佛祖難逃。
鑽之彌堅，真體自然。
鳥啼華笑，在碧巖前。
瞻之在前，非正非偏。
十方坐斷，威鎮大千。
忽焉在後，一場漏逗。
堪笑雲門，藏身北斗。
過曹娥廟
作者：釋覺先
朝代：宋

縱步青蘿嶂，吟邊景更寬。
沙紋潮落見，山色雨餘看。
汀草含清韵，江猨啼暮寒。
娥祠重致敬，忍讀漢碑殘。
偈
作者：釋覺海
朝代：宋

碧落靜無雲，秋空月有明。
長江瑩如練，清風來不歇。
林下道人幽，相看情共悅。
挽趙秋曉
作者：釋覺真
朝代：宋

合掌焚香敬揲蓍，數符大衍爲君悲。
生如玄德不爲夭，命許宣尼只自知。
方丈室中曾示病，三生石上又前期。
他年認取本來面，依舊顛僧與退之。
偈五首·其一
作者：釋覺阿上人
朝代：宋

航海來探教外傳，要離知見脫蹄筌。
諸方參遍草鞋破，水在澄潭月在天。
偈五首·其三
作者：釋覺阿上人
朝代：宋

妙處如何說向人，倒地便起自分明。
驀然踏著故田地，倒裹幞頭孤路行。
偈五首·其二
作者：釋覺阿上人
朝代：宋

掃盡葛藤與知見，信手拈來全體現。
腦後圓光徹太虛，千機萬機一時轉。
偈五首·其五
作者：釋覺阿上人
朝代：宋

豎拳下喝少賣弄，說是說非入泥水。
截斷千差休指注，一聲歸笛囉囉哩。
偈五首·其四
作者：釋覺阿上人
朝代：宋

求真滅妄元非妙，即妄明真都是錯。
堪笑靈山老古錐，當陽拋下破木杓。
偈二首·其一
作者：釋證悟
朝代：宋

東坡居士太饒舌，聲色關中欲透身。
溪若是聲山是色，無山無水好愁人。
偈二首·其二
作者：釋證悟
朝代：宋

寄語江西老古錐，從教日炙與風吹。
兒孫不是無料理，要見冰消瓦解時。
偈
作者：釋警玄
朝代：宋

夜半鳥雞抱鵠卵，天明起來生老鸛。
鶴毛鷹觜鷺鸞身，却共烏鴉爲侶伴。
高入煙霄，低飛柳岸。
向晚歸來子細看，依稀恰似雲中雁。
偈
作者：釋警玄
朝代：宋

我昔初機學道迷，萬水千山覓見知。
明今辨古終難會，直說無心轉更疑。
蒙師點出秦時鏡，照見父母未生時。
如今覺了何所得，夜放烏雞带雪飛。
偈
作者：釋警玄
朝代：宋

撒手那邊千聖外，祖堂少室長根芽。
鷺倚雪巢猶自可，更看白馬入蘆花。
句·其一
作者：釋警玄
朝代：宋

贏鶴老猿啼谷韻，瘦松寒竹鎖青烟。
句·其三
作者：釋警玄
朝代：宋

白雲覆青山，青山頂不露。
句·其二
作者：釋警玄
朝代：宋

大洋海底紅塵起，須彌頂上水橫流。
句·其五
作者：釋警玄
朝代：宋

白牛吐雪彩，黑馬上烏雞。
句·其四
作者：釋警玄
朝代：宋

寶殿無人不侍立，不種梧桐免鳳來。
寄侍郎五曙偈
作者：釋警玄
朝代：宋

吾年八十五，修因至於此。
問我歸何處，頂相終難睹。
寄浮山遠禪師
作者：釋警玄
朝代：宋

楊廣山頭草，憑君待價焞。
異苗翻茂處，深密固靈根。
偈
作者：釋谷泉
朝代：宋

今朝六月六，谷泉被氣𡎺。
不是上天堂，便是入地獄。
偈
作者：釋谷泉
朝代：宋

今期甚好雪，紛紛如秋月。
文殊不出頭，普賢呈醜拙。
書壁
作者：釋谷泉
朝代：宋

余此芭蕉庵，幽居堆雲處。
般般異境未暇數，且看矮松三四樹。
寒來燒枯杉，饑食大紫芋。
而今拋之去，不知誰來住。
有詣常寧拜舍利塔者以偈贈之
作者：釋谷泉
朝代：宋

諸禪結伴遊玉塔，靈蹤勝境將心劄。
歸來舉似春如何，何似狂僧無縫塔。
無縫塔，最難邈，豈同白玉受人踏。
五湖四海盡雲奔，踏破幾多茥與靸。
無縫塔，甚匼匝，若遇同人方始答。
忽然展手借樣看，便與攔腮鼓一搭。
省慈明禪師還而作偈
作者：釋谷泉
朝代：宋

相別而今又半年，不知誰共對談禪。
一般秀色湘山裏，汝自匡徒我自眠。
贈古調奴
作者：釋谷泉
朝代：宋

我有山童名古調，不誦經，不禮祖。
解搬榾柮禦冬寒，隨分衣裳破不補。
會栽蔬，能種芋，千山萬山去無懼。
舉趙州勘婆話頌
作者：釋賢
朝代：宋

冰雪佳人貌最奇，常將玉笛向人吹。
曲中無限花心動，獨許東君第一枝。
句·其一
作者：釋贊寧
朝代：宋

山黛淺深春氣力，浪花開合水工夫。
句·其三
作者：釋贊寧
朝代：宋

登樓千里月，欹枕一聲蟬。
句·其二
作者：釋贊寧
朝代：宋

草濃春逕狹，樹密晚窗陰。
句·其五
作者：釋贊寧
朝代：宋

與閑爲活計。
句·其六
作者：釋贊寧
朝代：宋

何用密防姦。
句·其四
作者：釋贊寧
朝代：宋

要路花爭發，閒門草易荒。
夜吟
作者：釋贊寧
朝代：宋

獨坐閒吟野思清，秋庭蕭索暮烟輕。
孤燈欲灺月未上，萬籟寂然蛩一聲。
寄題明月禪院二首·其一
作者：釋贊寧
朝代：宋

參差峰岫晝雲昏，入望交蘿濁浪奔。
震澤湧山來北岸，華陽連洞到東門。
日生樹掛紅霞脚，風起波摇白石根。
聞有上方僧住處，橘花林下採蘭蓀。
寄題明月禪院二首·其二
作者：釋贊寧
朝代：宋

積翠湖心迤邐長，洞臺蕭寺兩交光。
鳥行黑點波濤白，楓葉紅連橘柚黄。
人我絕時隈樹石，是非來處接帆檣。
如何遂得追遊性，擺却營營不急忙。
居天柱山
作者：釋贊寧
朝代：宋

四野豁家庭，柴門夜不扃。
水邊成半偈，月下了殘經。
雖逐諸塵轉，終歸一念醒。
未知斯旨者，萬役盡勞形。
悟空塔
作者：釋贊寧
朝代：宋

浮圖蕭瑟入虛空，一聚全身罔像中。
傳馬祖心開佛印，識龍潛主示神通。
毫光委墜江樓月，道氣馨香海岸風。
此地化緣才始盡，更於何處動魔宮。
括浙江潮候
作者：釋贊寧
朝代：宋

午未未未申，申卯卯辰辰。
巳巳巳午午，朔望一般輪。
秋日寄人
作者：釋贊寧
朝代：宋

白鳥行從山嘴沒，青鷗羣向水湄分。
松齋獨坐誰爲侶，數片斜飛檻外雲。
落花
作者：釋贊寧
朝代：宋

蝶醉蜂狂香正濃，晚來階下墜衰紅。
開時費盡陽和力，落處難禁一陣風。
古藤
作者：釋輝
朝代：宋

翠蓋陰森高隠鶴，修條屈曲暗藏蛇。
閑來兀坐莓苔石，時見山禽撲落花。
句
作者：釋輝
朝代：宋

丁寧童子休教掃，留取窗前當雪看。
木芙蓉
作者：釋輝
朝代：宋

霜深纔吐艷，日暮更饒紅。
掩映殘荷浦，馮夷敗菊叢。
梅花
作者：釋輝
朝代：宋

我見庭梅六十春，當時初見已輪囷。
人老只道梅花老，不道梅花老笑人。
潤州
作者：釋輝
朝代：宋

北固樓前一笛風，斷雲飛出建章宮。
江南二月多芳草，春在濛濛細雨中。
題洞靈觀
作者：釋輝
朝代：宋

古觀多松檜，幽期近暮秋。
坐看新月上，閒見斷雲愁。
野思同花鳥，鄉情隔島洲。
輕寒披鶴氅，隠几自搔頭。
自述真讚
作者：釋通慧
朝代：宋

真兮寥廓，郢人圖雘。
嶽聳雲空，澄潭月躍。
偈
作者：釋通理
朝代：宋

峰頭駕鐵船，三更日輪杲。
心閑不自明，落葉知誰掃。
等閑摘箇鄭州梨，放手元是青州棗。
偈三首·其一
作者：釋進英
朝代：宋

報慈有一公案，諸方未曾結斷。
幸遇改旦拈出，各請高著眼看。
偈三首·其三
作者：釋進英
朝代：宋

三世一切佛，同入這窼窟。
衲僧喚作遼天鶻。
呈韶國師偈
作者：釋遇安
朝代：宋

推真真無物，窮妄妄無形。
返觀真與妄，真妄亦虛名。
將卒示嗣子藴仁
作者：釋遇安
朝代：宋

不是嶺頭携得事，豈從雞足付將來。
自古聖賢皆若此，非吾今日爲君裁。
答僧
作者：釋遇安
朝代：宋

欲識曹溪旨，雲飛前面山。
分明真實箇，不用別追攀。
上法智大師
作者：釋遇昌
朝代：宋

雨霽遥空木落時，危亭南望倍依依。
白蓮舊社人離久，丹闕經年信去稀。
入觀夜堂江月滿，揮松秋殿晝燈微。
林中自有吾廬在，請益終期海上歸。
秋夜坐
作者：釋遇臻
朝代：宋

秋庭肅肅風颾颾，寒星列空蟾魄高。
搘頤靜坐神不勞，鳥窠無端吹布毛。
詩一首
作者：釋遇賢
朝代：宋

揚子江頭浪最深，行人到此盡沉吟。
他時若向無波處，還似有波時用心。
詩三首·其一
作者：釋遇賢
朝代：宋

門前綠樹無啼鳥，庭下蒼苔有落花。
聊與東君論箇事，十分春色屬誰家。
詩三首·其三
作者：釋遇賢
朝代：宋

金斝又聞泛，玉山還報頹。
莫教更漏促，趁取月明迴。
詩三首·其二
作者：釋遇賢
朝代：宋

心閒增道氣，忍事敵災屯。
謹言終少禍，節儉勝求人。
送圓爾上人歸日本
作者：釋道㻬
朝代：宋

興盡心空轉海東，定應赤手展家風。
報言日本真天子，且喜楊岐正脉通。
句
作者：釋道光
朝代：宋

縱橫出岫長天窄，消散歸山片月孤。
偈
作者：釋道全
朝代：宋

一搥打透無盡藏，一切珍寶吾皆有。
拈來普濟貧乏人，免使波吒路邊走。
秋曉
作者：釋道全
朝代：宋

飄飄楓葉草萋萋，雲壓天邊雁陣低。
何處水村人起早，櫓聲搖月過橋西。
題寶嚴寺
作者：釋道全
朝代：宋

出郭二十里，過山三用村。
竹深疑有寺，路僻不知門。
萬木辭窮臘，三峰佔落曛。
靈源正脈在，慚愧有雲孫。
題林景思權巢·其一
作者：釋道全
朝代：宋

不嫌茅把蓋頭低，爲愛平簷野雪迷。
自與蘆花夢明月，夜寒空誤鶴來棲。
題林景思權巢·其二
作者：釋道全
朝代：宋

田地虛明不受塵，巢中人是箇中人。
勿言一色渾無跡，月到梅梢亦轉身。
題法安院
作者：釋道全
朝代：宋

半生夢想到山宮，此日殷勤興莫窮。
寺在煙霏空翠裏，人游水墨畫圖中。
青松夾道曉雲合，黄葉滿山秋露濃。
滿眼新詩酬未盡，再來寧愧錦囊空。
偈
作者：釋道初
朝代：宋

雞見便鬭，犬見便齩。
殿上鴟吻，終日相對。
辭衆偈
作者：釋道初
朝代：宋

昨日離城市，白雲空往還。
松風清耳目，端的勝人間。
偈二首·其一
作者：釋道印
朝代：宋

大雄山下虎，南山鼈鼻蛇。
等閑撞著，抱賞歸家。
若也不惜好手，便與拔出重牙。
偈二首·其二
作者：釋道印
朝代：宋

五五二十五，擊碎虛空鼓。
大地不容針，十方無寸土。
春生夏長復何云，甜者甜兮苦者苦。
頌古八首·其一
作者：釋道印
朝代：宋

霹靂未收聲，閃電不留影。
三更月到窗，半夜驢覷井。
快騎駿馬驟高樓，一塵不動須彌頂。
頌古八首·其三
作者：釋道印
朝代：宋

握不成團撥不開，德雲幾度下崔嵬。
有時行到海南岸，密密還從舊路回。
頌古八首·其五
作者：釋道印
朝代：宋

接得與識得，誰復較錙銖。
若問堂中事，堂中事轉疏。
只如雲蓋悟去，又作麽蘇嚕蘇嚕。
頌古八首·其八
作者：釋道印
朝代：宋

踏破草鞋赤脚走，堂堂向外揚家醜。
只知歛袂出人前，不覺衣穿露兩肘。
偈三首·其一
作者：釋道和
朝代：宋

一二三，四五六，碧眼胡僧數不足。
泥牛入海過新羅，木馬追風到天竺。
天竺茫茫何處尋，補陀巖上問觀音。
普賢拍手呵呵笑，歸去來兮秋水深。
偈三首·其二
作者：釋道和
朝代：宋

觀身實相，觀佛亦然。
這裏見得，黄面瞿曇。
隠身無地，其或渺漫。
不分照顧，眉毛鼻孔。
題永明智覺壽禪師頂相
作者：釋道和
朝代：宋

慧日峰高秋色冷，錢塘江靜月華明。
寒光一爍周沙界，筆下看來未十成。
頌
作者：釋道圓
朝代：宋

不是風兮不是幡，白雲依舊覆青山。
年來老大渾無力，借得忙中些子閑。
偈
作者：釋道完
朝代：宋

古人見此月，今人見此月。
此月鎮常存，古今人還別。
若人心似月，碧潭光皎潔。
决定是心源，此說更無說。
偈六十三首·其一一
作者：釋道寧
朝代：宋

問答尖新逞峻機，如將畫餠要充饑。
縱經塵劫空勞力，爭似忘言合大虛。
萬古碧潭空界月，再三撈摝始應知。
偈六十三首·其一七
作者：釋道寧
朝代：宋

滂沱天際雨，嘹喨寺亭鐘。
耳目不到處，翻憐面壁翁。
偈六十三首·其一三
作者：釋道寧
朝代：宋

兵隨印轉，將逐符行。
把斷要關，不通音信。
偈六十三首·其一二
作者：釋道寧
朝代：宋

熙熙風景不相饒，免見丹霞把佛燒。
莫謂開爐無一事，汾陽扇子手中搖。
祖師密旨，杳絕纖埃。
應用無私，匪虧時節。
寒時寒，熱時熱。
木佛放光明，院主生忻悅。
絹扇足風凉，衲僧搖不徹。
分明漏泄天機，底事因何不瞥。
若也玄關撥轉，自然心眼豁開。
方信普通年遠事，豈從葱嶺带將來。
偈六十三首·其一八
作者：釋道寧
朝代：宋

暗裏抽橫骨，明中坐舌頭。
偏圓不到處，萬古及千秋。
偈六十三首·其一六
作者：釋道寧
朝代：宋

此方真教體，清浄在音聲。
欲入三摩提，實從聞中證。
偈六十三首·其一四
作者：釋道寧
朝代：宋

以字不是八不成，無言童子笑忻忻。
優曇華現人間瑞，鼻孔通天嗅不聞。
日月不到處，特地好乾坤。
偈六十三首·其三
作者：釋道寧
朝代：宋

未透祖師關，時光如箭急。
白髮皓然生，新年又五日。
偈六十三首·其三一
作者：釋道寧
朝代：宋

徧界不曾藏，通身無影像。
相逢莫訝太愚癡，曠劫至今無伎倆。
無伎倆，少人知。
大體還他肌骨好，何須照鏡畫娥眉。
偈六十三首·其三七
作者：釋道寧
朝代：宋

應機不妙，展事難諧。
檢點將來，弄巧成拙。
偈六十三首·其三九
作者：釋道寧
朝代：宋

秋日耀長空，秋江浸虛碧。
傷嗟門外人，處處尋彌勒。
驀路忽抬頭，相逢不相識。
剪盡霜前竹，臨谿不化龍。
偈六十三首·其三二
作者：釋道寧
朝代：宋

經入藏，禪歸海。
未足衲僧親道底，拂袖前行歸去來，擊碎重關門大啟。
長安夜夜家家月，幾處笙歌幾處愁。
偈六十三首·其九
作者：釋道寧
朝代：宋

禪人莫莽鹵，二月又初五。
透徹祖師關，一句該今古。
春色無高下，園林花木紅。
總持門大啟，何處覓圓通。
休問迷逢達磨，須知垂手塵中。
踏翻厚地，刺破虛空。
人天牓樣，佛祖家風。
敢與龍王鬭富，自他兼濟何窮。
翻身不露迹，直上妙高峰。
渠無面目，三界爲家。
解把過頭杖，逢春點異花。
偈六十三首·其二〇
作者：釋道寧
朝代：宋

凜凜玄風，塵塵三昧。
信手拈來，曾無障礙。
不用安排，素非憎愛。
透過斯關，逍遥自在。
偈六十三首·其二六
作者：釋道寧
朝代：宋

漏泄春消息，梅花徧界開。
千峰無異色，平地絕纖埃。
莫謂白牛無覓處，普賢招手待君來。
急回首，不須猜。
乾坤都一片，何用更徘徊。
偈六十三首·其五
作者：釋道寧
朝代：宋

開門待知識，知識不來過。
知識既過，憑何施設。
金果早朝猨摘去，玉花晚後鳳銜來。
偈六十三首·其五二
作者：釋道寧
朝代：宋

門外春將暮，園林華木殘。
靈雲消息在，遊子莫顢頇。
雲舒四野，雨瀉長空。
花落花開，春來春去。
往復本非移易，迷悟豈有差殊。
急回首，不須疑。
嫩竹抽新笋，寒松長舊枝。
靈雲親悟處，眉上更安眉。
偈六十三首·其五五
作者：釋道寧
朝代：宋

大道皎然，本無迷悟。
杳忘三際，超越上乘。
透古透今，非玄非妙。
通同法界，一種平懷。
古路無私，何人措足。
偈六十三首·其八
作者：釋道寧
朝代：宋

真不掩僞，曲不藏直。
句裏明人，言中辨的。
處處總持，頭頭彌勒。
擬議思量，當門荆棘。
偈六十三首·其六
作者：釋道寧
朝代：宋

南北東西萬萬千，趙州待客豈徒然。
莫嫌冷淡無滋味，慣把脂麻一例煎。
偈六十三首·其六一
作者：釋道寧
朝代：宋

露地白牛烹却了，清風細切亦虛傳。
報慈此夜憑何獻，一碗麤湯直萬千。
兩手持來如得用，不須辛苦走山川。
偈六十三首·其六三
作者：釋道寧
朝代：宋

見月休觀指，還家罷問程。
此是古人語，丹青畫不成。
只如一夜風雷，連宵春雨。
三方及四維，上下亦復爾。
慈門大啟，今古歷然。
踏得故關田地穩，始知千聖不曾傳。
偈六十三首·其六二
作者：釋道寧
朝代：宋

要行便行，要住即住。
翻身踏破太虛空，推倒妙峰無影樹。
古佛位中留不住，夜來和雨宿寒谿。
偈六十三首·其四
作者：釋道寧
朝代：宋

等閒垂手去，八面清風生。
大悲不展手，通身是眼睛。
偈六十三首·其四一
作者：釋道寧
朝代：宋

薄𠜱明月碎清風，淺種深耕莫大功。
破二作三橫豎算，四方八面用無窮。
偈六十三首·其四二
作者：釋道寧
朝代：宋

諸佛放光明，助發實相義。
言下合無生，爲祥復爲瑞。
偈六十三首·其四六
作者：釋道寧
朝代：宋

田中稻子已焦黄，顆粒圓成不并常。
妙手及時收拾後，五湖龍象濟饑瘡。
劍爲不平離寶匣，藥因救病出金缾。
偈六十九首·其一
作者：釋道寧
朝代：宋

寶座既登，清風四起。
要津把斷，凡聖俱亡。
放一線道，別露風規。
具眼禪人，一任施設。
偈六十九首·其一七
作者：釋道寧
朝代：宋

難中之難，妙中之妙。
千聖攢眉，是何關要。
偈六十九首·其一三
作者：釋道寧
朝代：宋

解語非干舌，能言不是聲。
非聲非舌用，方乃號圓成。
妙造如如旨，還家罷問程。
偈六十九首·其一五
作者：釋道寧
朝代：宋

春山青，春水淥，啼鳥落花清耳目。
一带平原畫不成，妙印無羈豈拘束。
偈六十九首·其一六
作者：釋道寧
朝代：宋

聞聲不悟道，見色豈明心。
大冶紅爐裏，真鍮不博金。
偈六十九首·其七
作者：釋道寧
朝代：宋

子只見風清月白，焉知洞裏花香。
曾看江上弄潮人，未聞愛水嫌波浪。
偈六十九首·其三
作者：釋道寧
朝代：宋

沒絃琴韵，罕遇知音。
無影林中，難尋足迹。
同聲同氣，方辨端倪。
不是當家，徒勞側耳。
偈六十九首·其三七
作者：釋道寧
朝代：宋

摩竭掩室，非是通方。
浄名杜詞，未爲作略。
總不恁麽，罕遇知音。
方便門中，隨宜舉唱。
偈六十九首·其三九
作者：釋道寧
朝代：宋

丈夫兒，自家斷，日用無私休計算。
被他指點謾商量，到底死生打不辨。
長生路上少人行，輪轉脩途空懊嘆。
萬境中，須這漢。
出沒卷舒無繫縛，淺種深耕誰委知，溈山水牯騎來慣。
頭角分明在目前，五湖衲子擡眸看。
玉笛一聲風雨寒，萬兩黄金終不換。
偈六十九首·其三二
作者：釋道寧
朝代：宋

透脫玄關，更無凝滯。
一瞖落眼，空華亂墜。
偈六十九首·其三五
作者：釋道寧
朝代：宋

焚香提起經來讀，便是拈華付囑心。
此外別求玄妙解，悠悠千古少知音。
偈六十九首·其三六
作者：釋道寧
朝代：宋

選得幽居愜野情，終年無送復無迎。
有時直上孤峰頂，月下披雲嘯一聲。
偈六十九首·其三四
作者：釋道寧
朝代：宋

衲子玄關，群生命脈。
鋒芒未兆，便好承當。
文彩纔彰，翻成影事。
空劫已前，乾坤未剖。
凝然一片，非聖非凡。
不涉熏脩，豈從外有。
偈六十九首·其二七
作者：釋道寧
朝代：宋

陰雲彌四野，心地長塵埃。
試請回光看，生從何處來。
偈六十九首·其二三
作者：釋道寧
朝代：宋

大道無私，要由心悟。
心無形狀，全物而彰。
妙契斯關，萬緣俱備。
偈六十九首·其二九
作者：釋道寧
朝代：宋

數日滂沱雨，今朝彷彿晴。
煙雲消散盡，天地廓然清。
簷前鵲噪，林裏鶑鳴。
嶺外牧童歌野徑，江邊漁父釣長鯨。
禪家高卧無餘事，渴飲饑飧賀大平。
兩彩一賽，凡聖齊收。
若作佛法商量，大似抱贓叫屈。
偈六十九首·其二二
作者：釋道寧
朝代：宋

曙色纔分煙氣消，嚴風括地不相饒。
爐中幸有無煙炭，莫學丹霞把佛燒。
恩大不知何以報，寥寥千載古風清。
偈六十九首·其二五
作者：釋道寧
朝代：宋

人從卞州來，不得東京信。
陝路既相逢，到底難親覲。
撫掌笑呵呵，解佩空王印。
偈六十九首·其二六
作者：釋道寧
朝代：宋

先賢垂範早涉離，微言無展事句裏。
藏機百千諸佛知，黄鶴樓前握手歸。
夏雨落綿綿，民歌堯舜天。
千山增翠色，萬壑鎖青煙。
唯有禪家無一事，饑來喫飯困來眠。
路逢死蛇莫打殺，沒底籃子盛將歸。
偈六十九首·其二四
作者：釋道寧
朝代：宋

同阬無異土，千古少人知。
月下休相喚，還從舊路歸。
偈六十九首·其五
作者：釋道寧
朝代：宋

棋逢敵手，密行難藏。
琴遇知音，希聲乃布。
摩竭正令，同道方知。
捏聚放開，悟迷一决。
偈六十九首·其八
作者：釋道寧
朝代：宋

千聖不傳，諸祖祕語。
不惜眉毛，爲君親舉。
衲子擡眸，白雲萬里。
偈六十九首·其六
作者：釋道寧
朝代：宋

父母所生口，何妨爲子說。
莫將閒事掛心頭，便是人間好時節。
偈六十九首·其六六
作者：釋道寧
朝代：宋

長老未離方丈裏，鼓聲先爲剖圓音。
眼聞耳見非他事，何必驅馳向外尋。
偈六十九首·其六四
作者：釋道寧
朝代：宋

千尺絲綸直下浮，蘆灣深處浪花麤。
撈蝦樚蜆無心戀，還有金鱗上釣無。
搖頭擺尾，躍浪衝波。
不顧絲綸，便請吞鈎。
偈六十九首·其四
作者：釋道寧
朝代：宋

數聲歸笛離春浦，一片孤帆過洞津。
到岸捨舟常式事，何須更問渡頭人。
偈六十九首·其四一
作者：釋道寧
朝代：宋

宗門奧旨，祖室玄樞。
不遇當人，翻成影響。
偈六十九首·其四五
作者：釋道寧
朝代：宋

秋風秋雨頗相宜，萬水千山木葉飛。
堪笑靈雲回首處，何須花發始忘機。
秋風蕭索，秋山葉落。
秋雨霖漓，秋天寥廓。
祖師心印全彰，靈雲鼻孔穿却。
分明一道恩光，曠劫無形寂寞。
五湖衲子急歸來，休向途中亂穿鑿。
莫穿鑿，體用從來非自他，作者不求無病藥。
偈六十九首·其四四
作者：釋道寧
朝代：宋

縱橫問答有來由，緣木求魚卒未休。
若妙旨尋知見會，還同撥火覓浮漚。
諸佛子，著眼看。
嚴霜曉露，徹骨清寒。
匝地普天，通同實際。
休問得皮得髓，徒誇見淺見深。
從來一道恩冤，何以自家退屈。
山僧對此，忍俊不禁。
閒引少林無孔笛，爲君吹起小陽春。
滿眼覷不見，滿耳聽不聞。
一堂風冷淡，千古意分明。
十六夜對月和十五夜無月
作者：釋道寧
朝代：宋

四面陰雲旋旋舒，冰輪一片耀昏衢。
影分萬派曾無異，光照千門豈有殊。
境寂風清思至友，香殘玉篆倦加趺。
寥寥廓徹瑠璃界，心月圓明德不孤。
寄希饒閒堂
作者：釋道寧
朝代：宋

浮名浮利懶躋攀，聞搆茆堂杳靄間。
搔首凭欄人不會，落花啼鳥蘚痕斑。
新笋竹
作者：釋道寧
朝代：宋

迸破莓苔地，亭亭出短籬。
籜隨風雨解，根有歲寒期。
鳳管終須奏，漁竿莫可窺。
儻容常守節，定見化龍時。
送僧歸華藏
作者：釋道寧
朝代：宋

禪人告別欲南歸，卷衲和雲伴錫飛。
脚下路穿華藏界，何須待叩吉祥機。
頌古十六首·其一
作者：釋道寧
朝代：宋

前箭猶輕後箭深，行人何事苦沉吟。
翻身若解看方便，始信真鍮不博金。
頌古十六首·其一〇
作者：釋道寧
朝代：宋

火號更深喝道來，普門關棙一時開。
圓通大師呵呵笑，不是峨嵋與五臺。
頌古十六首·其一一
作者：釋道寧
朝代：宋

妙體本如如，無勞待卷舒。
直饒恁麽去，未免草菴居。
頌古十六首·其一七
作者：釋道寧
朝代：宋

法王嚴父是真依，二臂三頭轉背伊。
要會祖師端的旨，不勞瞬目又揚眉。
頌古十六首·其一三
作者：釋道寧
朝代：宋

煎茶掃地事如麻，若了如麻理不差。
打破畫缾歸去後，始知凡聖眼中花。
頌古十六首·其一二
作者：釋道寧
朝代：宋

思量有個悟因由，萬疊雲山障路頭。
更話煎茶并掃地，泥中洗土轉添愁。
頌古十六首·其一五
作者：釋道寧
朝代：宋

盡現行此事，一段光明照天地。
體用從來非自他，何須更覓錐頭利。
頌古十六首·其一六
作者：釋道寧
朝代：宋

諸佛非道父非親，格外殷勤强指陳。
朕兆未分全體露，不知誰識個中人。
頌古十六首·其一四
作者：釋道寧
朝代：宋

工巧諸伎藝，頭頭迸出真祥瑞。
瞥然端坐到家鄉，堪笑維摩談不二。
頌古十六首·其七
作者：釋道寧
朝代：宋

風頭坐斷進還難，衲子相將不易看。
不到潼關天已曉，不堪回首望長安。
頌古十六首·其三
作者：釋道寧
朝代：宋

一片虛空亙古今，鱗龍頭角競疏親。
坐亡立脫知多少，鐵樹花開別是春。
頌古十六首·其九
作者：釋道寧
朝代：宋

非風幡動唯心動，猶涉廉纖强指陳。
大地未曾添寸土，不知誰是點頭人。
頌古十六首·其二
作者：釋道寧
朝代：宋

抹粉塗坯恰似獃，神頭鬼面舞三臺。
千千萬萬人窺看，子細不知誰見來。
頌古十六首·其五
作者：釋道寧
朝代：宋

百煉精金大冶中，任他騰焰亙大紅。
須臾拈出教人看，添得行家價轉豐。
頌古十六首·其八
作者：釋道寧
朝代：宋

叢林乍入問來由，喫粥無過洗缽休。
有意氣時添意氣，不風流處也風流。
頌古十六首·其六
作者：釋道寧
朝代：宋

遊山翫水事尋常，早晚歸來鬢欲霜。
踏破草鞋回首看，數聲猨叫白雲鄉。
頌古十六首·其四
作者：釋道寧
朝代：宋

春去復春來，桃花依舊開。
東風浩浩曾無間，剛地靈雲道不猜。
偈二首·其一
作者：釋道川
朝代：宋

群陰剝盡一陽生，草木園林盡發萌。
唯有衲僧無底鉢，依前盛飯又盛羹。
偈二首·其二
作者：釋道川
朝代：宋

東邊覷了復西觀，拄杖重重話歲寒。
带雨一枝花落盡，不煩公子倚欄干。
參玄歌
作者：釋道川
朝代：宋

一尺水，一丈波，妙高峰頂笑呵呵。
七步周行渾屬我，不妨閑唱太平歌。
靈利漢，不消多，法門廣大徧周沙。
若能當處分明了，只在如今一剎那。
莫求真，休覓假，真假中間都放下。
晃晃威光爍太虛，不知誰是知音者。
讚不欣，徒說謗，三際無心俱掃蕩。
正體堂堂一物無，是佛是魔俱一棒。
小根聞說暗攢眉，繩上生虵又更疑。
撥轉面前關棙子，只許當人獨自知。
阿呵呵，在圓覺，流出菩提遍寥廓。
鬼面神頭幾百般，無瑕鏡裏皆消卻。
君不見覿面相逢機掣電，直饒天眼不能觀，點著不來真死漢。
勸君參，參徹靈明自己禪。
善財不用南方去，黑白分明在目前。
勸君信，信心戰退魔軍陣。
此是華嚴最上乘，森羅萬象皆相應。
勸君修，六門通達任優游。
寒山拾得纔相見，指點豐干哂未休。
火風催，四山逼，那時要見君端的。
有箇真空解脫門，千眼大悲何處覓。
有時放，有時收，唯有知音暗點頭。
杏華村裏如相見，跳出溈山水牯牛。
有時喜，有時嗔，無位真人迸面門。
殷勤爲說西來意，暮樓鐘鼓月黄昏。
有時唱，有時歌，顛言倒語不奈何。
聲聲盡出孃生口，不屬宮商一任他。
有時默，不時笑，懵懂鐵鎚無孔竅。
輕輕觸著便無明，只這無明元是道。
有時行，有時坐，露影藏身成兩箇。
不獨張現會打油，細觀李四能推磨。
無縫塔，見無因，巍巍本自隱深雲。
國師樣子應難造，不覺鋒稜露一層。
無底鉢，手中擎，百千沙界裏頭盛。
大庾嶺頭提不起，都緣著力太多生。
沒底船，不曾漏，千重雪浪皆能透。
只憑一箇把稍人，誰管狂風連地吼。
無鑐鏁，孰安排，鏁斷重關絕往來。
巨靈擡手空勞力，唯有無心便得開。
無毫拂，是何物，擊碎狐疑山鬼屈。
一喝唯言三日聾，誰憐大辯翻成訥。
無孔笛，最難吹，角徵宮商和不齊。
有時品起無生曲，截斷行雲不敢飛。
無根樹，直侵雲，枝條鬰密蓋乾坤。
劫火洞然燒不得，利刀斬處亦無痕。
無面目，擔板漢，翫水遊山無侶伴。
迦葉門前倒剎竿，文殊劍上全身現。
日面佛，乾屎橛，八兩半斤誰辨別。
七斤衫子恰相當，鎮州休更秤蘿蔔。
野鴨飛，鸞對舞，三箇孩兒抱華鼓。
趙老曾看半藏經，靈雲一見桃華悟。
真實語，報君知，不用思量不用疑。
春來決定千華秀，冬盡長天片雪飛。
頭頭漏泄真消息，那箇休心辨端的。
眼橫鼻直一般般，不離當處休尋覓。
古佛言，祖師說，千聖路頭同一舌。
他日人天匝地來，那時方表而今決。
句
作者：釋道川
朝代：宋

我有一條鐵楖𣗖，縱橫妙用無人識。
臨行撥轉上頭關，轟起一聲春霹靂。
頌古二十八首·其一
作者：釋道川
朝代：宋

明鏡當臺照不差，短長子醜盡歸家。
山河大地渾如故，不妨隨處翫煙霞。
頌古二十八首·其一一
作者：釋道川
朝代：宋

他心三藏太顢頇，猢孫觀了看劃船。
對面國師尋不見，祇爲從來被眼謾。
頌古二十八首·其一七
作者：釋道川
朝代：宋

演出大藏教，言端語亦端。
兩頭都坐斷，一劍倚天寒。
頌古二十八首·其一三
作者：釋道川
朝代：宋

三尺寒光射斗牛，鏌鋣提處鬼神愁。
蠻夷不識軍將令，誤入重圍血頸流。
頌古二十八首·其一九
作者：釋道川
朝代：宋

現出虛空眼便花，更教打破事如麻。
直饒指出當堂這縫，分明鷂子過新羅。
頌古二十八首·其一二
作者：釋道川
朝代：宋

生死有無佛，虛名如電拂。
俊鷂博天飛，不打籬邊鶻。
無欠無餘若太虛，不知誰解強名模。
頌古二十八首·其一五
作者：釋道川
朝代：宋

臺山路，驀直去，趙老見婆無別語。
勘破回來知不知，莫信閑人說是非。
頌古二十八首·其一六
作者：釋道川
朝代：宋

避暑逃寒問是非，不離寒暑少人知。
正中來也無回互，句裏藏鋒辨者稀。
嚴天雪，火雪飛，風吹日炙杜闍黎。
頌古二十八首·其一四
作者：釋道川
朝代：宋

三佛形容總不真，眼中瞳子面前人。
若能信得家中寶，啼鳥山花一樣春。
頌古二十八首·其七
作者：釋道川
朝代：宋

山堂靜坐夜無言，寂寂寥寥本自然。
何事西風動林野，一聲寒雁淚長天。
頌古二十八首·其三
作者：釋道川
朝代：宋

蝴蜂休戀舊時窼，五百郎君不奈何。
慾火逼來無走路，癡心要上白牛車。
門前羊鹿權爲喻，室內啀喍總是訛。
蓬㶿臭煙相惱處，出身不用動干戈。
頌古二十八首·其九
作者：釋道川
朝代：宋

三際求心心不見，兩眼依然對兩觀。
不須遺劍刻舟尋，雪月風華常見面。
頌古二十八首·其二
作者：釋道川
朝代：宋

東西南北水茫茫，無角鐵牛入海藏。
千眼大悲尋不見，倒騎佛殿入僧堂。
頌古二十八首·其二〇
作者：釋道川
朝代：宋

分明柑橘勿譊訛，獻花借水辨龍蛇。
白紙一張都蓋了，免教天下動干戈。
頌古二十八首·其二一
作者：釋道川
朝代：宋

高聲撥火招司徒，火焰炎天驀面驅。
祇向此間能穩坐，任教門外雪盈衢。
頌古二十八首·其二七
作者：釋道川
朝代：宋

將杖探其水，方知水淺深。
路遙知馬力，歲久辨人心。
子不孝，父不慈。
恭而無禮，親而有疏。
不入驚人浪，難逢稱意魚。
頌古二十八首·其二五
作者：釋道川
朝代：宋

丙丁童子來求火，再問炎炎燎面門。
過現未來三世佛，不離其中轉法輪。
頌古二十八首·其二六
作者：釋道川
朝代：宋

問如綿裏針，答似泥中刺。
咆哮二虎吼生獰，各各利牙斤可怖。
坐卻碧峰頭，截斷當陽路。
直饒擎出秘魔叉，路狹草深難進步。
相見不相逢，回互不回互。
四七二三眼相睹，雲從龍兮風從虎。
頌古二十八首·其二四
作者：釋道川
朝代：宋

休爭自己與山河，撥動干戈不奈何。
看取將軍施武略，兩條寒劍定龍蛇。
頌古二十八首·其八
作者：釋道川
朝代：宋

生涯如夢若浮雲，活計都無絕六親。
留得一雙青白眼，笑他無限往來人。
頌古二十八首·其六
作者：釋道川
朝代：宋

有相有求皆是妄，無形無相墮偏枯。
堂堂密密何曾間，一道寒光爍太虛。
頌古二十八首·其四
作者：釋道川
朝代：宋

觀音門普普門收，纔著襴衫便不羞。
昨夜猿啼新嶺上，今朝鶴唳古溪頭。
惡風飄墮迴光息，慾火焚燒當處休。
瓔珞受來都不用，平生活計冷湫湫。
偈答百丈僧
作者：釋道常
朝代：宋

不要三乘要祖宗，三乘不要與君同。
君今欲會通宗旨，後夜猿啼在亂峰。
巖豅寺
作者：釋道常
朝代：宋

女媧補天天不疏，精衛填海海欲枯。
留餘亂石龍下蟄，結茲古洞神中刳。
三冬溫溫等氈帳，六月凜凜同冰壺。
致身岩壑真勝地，寓目塵寰皆畏途。
濺玉亭
作者：釋道常
朝代：宋

我名濺玉亭，五字仍一掃。
蒼崖立積鐵，懸瀑翻輕縞。
霏霏冰奩傾，粲粲玉匣倒。
殷勤點翠竹，散漫沾芳草。
喧轟雷霆怒，澒洞金石考。
直疑青山嚴，頓失趙盾杲。
飛簾吹不斷，接影照逾皓。
初非智巧成，端自神物造。
凭欄熟自聽，歸來想懷抱。
拂除朱絲絃，寫之流水操。
偈二首·其一
作者：釋道平
朝代：宋

山僧不會佛法，爲人總沒來由。
或時半開半合，或時全放全收。
還如萬人叢裏，冷地掉箇石頭。
忽然打著一箇，方知觸處周流。
偈二首·其二
作者：釋道平
朝代：宋

趙州有四門，門門通大道。
玉泉有四路，路路透長安。
門門通大道，畢竟誰親到。
路路透長安，分明進步看。
歲晚未歸客，西鳳門外寒。
偈三首·其一
作者：釋道昌
朝代：宋

道不屬知，不屬不知。
知是妄覺，不知是無記。
若真達不疑之道，礙他銅盤不打老鼠。
所以抽身入，還從屋裏來。
報教臺凳穩，聊且勸三杯。
兄呼弟喚殷勤處，留得兒孫辨劫灰。
偈三首·其二
作者：釋道昌
朝代：宋

未透祖師關，千難與萬難。
既透祖師關，千難與萬難。
未透時難即且置，既透了因甚麽卻難。
放下笊籬雖得價，動他杓柄大無端。
送僧
作者：釋道昌
朝代：宋

掃盡諸方路布禪，到頭窼臼落雁邊。
臺盤角畔重拈起，萬里神光頂後全。
頌古五十七首·其一〇
作者：釋道昌
朝代：宋

赤士纔將畫簸箕，烏雞何事忽驚飛。
自從題入新詩後，黄鶴樓前忘卻歸。
頌古五十七首·其一一
作者：釋道昌
朝代：宋

長沙似水洗水，老僧自倒自起。
三聖特地出頭，賣盡滿園桃李。
頌古五十七首·其一九
作者：釋道昌
朝代：宋

黄蘗活作死醫，臨濟死作活用。
維那聽事不真，未免喚鐘作甕。
頌古五十七首·其一八
作者：釋道昌
朝代：宋

趙州自作自受，南泉外頭相救。
直饒數目分明，也是私路上走。
頌古五十七首·其三三
作者：釋道昌
朝代：宋

高高山頂立，深深海底行。
新松趁嶺種，芳草繞池生。
手不攀枝，腳不踏樹。
口裏啣得，當頭蹉路。
問著西來對不對，罰錢依舊有人悔。
頌古五十七首·其三九
作者：釋道昌
朝代：宋

俊鶻沖天，寒雞曉眠。
脫略窼窟，遲速不偏。
截斷命根急處放，當頭手腳緩時樣。
滴水冰生不認渠，坐籌幃幄江海量。
君不見透網金鱗活計新，住持事繁笑殺人。
頌古五十七首·其三五
作者：釋道昌
朝代：宋

寬鞋著瘦腳，短袖入長臂。
竿木既隨身，逢場還作戲。
前三三後三三，一時堆在擔頭擔。
到得家中重點檢，目前包裹露毿毿。
頌古五十七首·其三六
作者：釋道昌
朝代：宋

舌頭不出口，三三成九九。
算到香臺還，彼此落人後。
頌古五十七首·其三四
作者：釋道昌
朝代：宋

腰金上太行，賊眼盡驚慞。
不因遭毒手，誰肯夜燒香。
頌古五十七首·其九
作者：釋道昌
朝代：宋

擔東過西，移前作後。
馬首千差，佛面百醜。
頌古五十七首·其二
作者：釋道昌
朝代：宋

二俱不了，隨合多少。
縱使夜行，投明未到。
頌古五十七首·其二三
作者：釋道昌
朝代：宋

把火入牛欄，反身外面看。
梨花千點白，春雨幾聲寒。
頌古五十七首·其二二
作者：釋道昌
朝代：宋

高揖釋迦，不拜彌勒，喫棒趁出猶費力，滴水冰生知未知，拋磚引玉有人識。
頌古五十七首·其二五
作者：釋道昌
朝代：宋

仰面穿針不見天，低頭拾芥不見地。
天地針芥無處安，堂堂面目眼中翳。
君不見諦當未徹在，齪人趁大彩。
頌古五十七首·其五五
作者：釋道昌
朝代：宋

針頭削鐵，佛面刮金。
無處若有，出手便驚。
頌古五十七首·其五六
作者：釋道昌
朝代：宋

亂走到家來，到家便亂走。
捉得玉麒麟，咬斷別人手。
頌古五十七首·其五四
作者：釋道昌
朝代：宋

恰似初生月，兩口無一舌。
到了曲彎彎，把火入牛欄。
問他以手便斫額，猴黑誰知有猴白。
向後失目果然是，要見長人過深水。
頌古五十七首·其八
作者：釋道昌
朝代：宋

石臼發腳太遲，馬祖開口太早。
十字街頭要錢，須是打他栲栳。
頌古五十七首·其四
作者：釋道昌
朝代：宋

手攜花鼓到城根，反著麻鞋過短門。
笑把柴頭書古字，大家來步月黄昏。
頌古五十七首·其四一
作者：釋道昌
朝代：宋

雲居道何必，興化道不必。
眼若不開，夢中叫屈。
頌古五十七首·其四六
作者：釋道昌
朝代：宋

人前慣出手，退三添作九。
有眼未嘗看，無家自能走。
雪峰之句，羚羊掛角。
作他弟子沒來由，龍蛇陣上看謀略。
頌古五十七首·其四四
作者：釋道昌
朝代：宋

前面有虎，元來是汝。
更問如何，冤苦冤苦。
頌古四首·其一
作者：釋道昌
朝代：宋

慣使渡頭船，如今不記年。
愛他風浪惡，方是趁粗錢。
頌古四首·其三
作者：釋道昌
朝代：宋

光非照境境非存，光境俱忘復是痕。
百鳥不來春已老，落華流水繞江村。
頌古四首·其二
作者：釋道昌
朝代：宋

千佛居何處，題詩黄鶴樓。
感恩幷積恨，終日在眉頭。
送南浦明公歸日本
作者：釋道東
朝代：宋

十幅蒲帆萬里風，來無蹤跡去還同。
擡眸錯認雲山處，人在水天一色中。
偈
作者：釋道楷
朝代：宋

吾年七十六，世緣今已足。
生不愛天堂，死不怕地獄。
撒手橫身三界外，騰騰任運何拘束。
古今無間偈
作者：釋道楷
朝代：宋

一法元無萬法空，箇中那許悟圓通。
將謂少林消息斷，桃華依舊笑春風。
妙唱不干舌偈
作者：釋道楷
朝代：宋

剎剎塵塵處處譚，不勞禪子善財參。
空生也解通消息，花雨巖前鳥不嗛。
寄伊陽宰韓承議偈·其一
作者：釋道楷
朝代：宋

老愛依山人事稀，虎馴庵畔怪來遲。
寥寥石室塵埃滿，不知何日是歸期。
寄伊陽宰韓承議偈·其二
作者：釋道楷
朝代：宋

數里無人到，山黄始覺秋。
巖間一覺睡，忘却百年憂。
死蛇驚出草偈
作者：釋道楷
朝代：宋

日炙風吹草裏埋，觸他毒氣又還乖。
闇地若教開死口，長安依舊絕人來。
解針枯骨吟偈
作者：釋道楷
朝代：宋

死中活得是非常，密用他家別有長。
半夜髑髏吟一曲，冰河紅燄却清凉。
鐵鋸和三臺偈
作者：釋道楷
朝代：宋

不是宮商調，誰人和一場。
伯牙何所措，此曲舊來長。
偈二首·其一
作者：釋道樞
朝代：宋

仙人張果老，騎驢穿市過。
但聞歸撥剌，誰知是紙做。
偈二首·其二
作者：釋道樞
朝代：宋

雪裏梅花春信息，池中月色夜精神。
年來可是無佳趣，莫把家風舉似人。
頌古三十九首·其一
作者：釋道樞
朝代：宋

犯重比丘清浄行，平等性中無損益。
水裏不用覓魚蹤，天邊何處觀鳥跡。
頌古三十九首·其一〇
作者：釋道樞
朝代：宋

筠管釀來應已熟，不辭醉裏帽欹斜。
酴醾浪有幽香在，是酒元來不是花。
頌古三十九首·其一一
作者：釋道樞
朝代：宋

昨夜月初明，柴門猶未閉。
貓兒捉老鼠，引得狗兒吠。
頌古三十九首·其一七
作者：釋道樞
朝代：宋

莫怪相逢無信息，誰能長作置書郵。
直饒說盡千般事，那箇心中得到頭。
頌古三十九首·其一三
作者：釋道樞
朝代：宋

二老機關誰共委，幞頭捋下髮髼鬆。
山深不記來時路，彷彿猿啼碧澗中。
頌古三十九首·其一九
作者：釋道樞
朝代：宋

百千諸佛問來由，崔顥曾題黄鶴樓。
雪後竹籬梅亂放，一枝臨水最風流。
頌古三十九首·其一二
作者：釋道樞
朝代：宋

鐘鼓聲聲已喚齋，堂前作舞老公家。
雖然一鉢充饑困，不覺牙生滿口沙。
頌古三十九首·其一五
作者：釋道樞
朝代：宋

一番雨過一番晴，蠶眼已開桑眼青。
鵓鳩樹頭啼不已，百舌黄鸝相共鳴。
頌古三十九首·其一八
作者：釋道樞
朝代：宋

有禪無師真可笑，大唐國裏何處討。
可憐多少路行人，噇却酒糟隨路倒。
頌古三十九首·其一六
作者：釋道樞
朝代：宋

晷運推移事若何，絲來線去定譊訛。
織成蜀錦千般巧，不出當時一隻梭。
頌古三十九首·其一四
作者：釋道樞
朝代：宋

口子喃喃略不休，把却笊籬做火遊。
有箇女兒不肯嫁，他年定作老丫頭。
頌古三十九首·其七
作者：釋道樞
朝代：宋

垂垂楊柳暗溪頭，不問東西却自由。
幾度醉眠牛背上，數聲橫笛一輪秋。
頌古三十九首·其三
作者：釋道樞
朝代：宋

口念木瓜醫脚氣，紙畫鍾馗驅鬼祟。
一生若解和羅槌，日日喫酒日日醉。
頌古三十九首·其三〇
作者：釋道樞
朝代：宋

山寺裏頭無可作，輥出木毬兩三箇。
不獨玄沙遭一攧，雪峰老人亦話墮。
頌古三十九首·其三一
作者：釋道樞
朝代：宋

十方世界一面鏡，鏡裏看形未足真。
摸著鼻頭渠是我，那時方見本來人。
頌古三十九首·其三七
作者：釋道樞
朝代：宋

誰將畫角吹江城，一曲梅花隔岸聽。
宿酒乍醒金鴨泠，海棠枝上月猶明。
頌古三十九首·其三三
作者：釋道樞
朝代：宋

父子相携入故園，篾頭時過短籬邊。
爛泥有刺無人見，踏著方知脚底穿。
頌古三十九首·其三九
作者：釋道樞
朝代：宋

舊歲新年作問端，同安從此放顢頇。
憑仗高樓莫吹笛，大家留取倚闌干。
頌古三十九首·其三二
作者：釋道樞
朝代：宋

大地是箇解脫門，三世諸佛一口吞。
將爲雪峰有奇特，却來謾我好兒孫。
頌古三十九首·其三五
作者：釋道樞
朝代：宋

新年佛法答云有，小盡依前二十九。
玉麟掣斷黄金勒，却向雲中大哮吼。
頌古三十九首·其三八
作者：釋道樞
朝代：宋

雲門是箇老闍黎，衲僧巴鼻幾時知。
拄杖從教不得動，春來未免倒抽枝。
頌古三十九首·其三六
作者：釋道樞
朝代：宋

新年佛法答云無，會得依前在半途。
誰把扁舟清夜笛，月明吹過洞庭湖。
頌古三十九首·其三四
作者：釋道樞
朝代：宋

清浄法身無可比，病後依前滴滴膿。
燕鴻叫斷秋光老，落葉飄來一樣紅。
頌古三十九首·其九
作者：釋道樞
朝代：宋

同行自古不相肯，峰頂老人何足論。
山凹落盡桃花片，流水依前繞竹門。
頌古三十九首·其二
作者：釋道樞
朝代：宋

後念起時前念滅，起滅之念何嘗別。
喚取機關木人問，從頭弄盡元無說。
頌古三十九首·其二〇
作者：釋道樞
朝代：宋

大悲菩薩千手眼，如人背手摸枕頭。
猢孫跳出布袋口，不妨隨處逞風流。
頌古三十九首·其二一
作者：釋道樞
朝代：宋

放出金毛師子，百獸不見蹤由。
要得爪牙全露，直須自把繩頭。
頌古三十九首·其二七
作者：釋道樞
朝代：宋

花萼樓前春正濃，濛濛柳絮舞晴空。
金錢擲罷嬌無力，笑倚闌干屈曲中。
頌古三十九首·其二三
作者：釋道樞
朝代：宋

風吹雨打節還枯，千尺龍蛇插太虛。
堪笑兒孫無伎倆，一生從此被搽糊。
頌古三十九首·其二九
作者：釋道樞
朝代：宋

旻德一喝如雷響，興化一喝響如雷。
錦袍玉带真瀟灑，記得當年老萬回。
頌古三十九首·其二二
作者：釋道樞
朝代：宋

脫得驢頭載馬頭，東家西家卒未休。
問君還有幾多愁，恰似一江春水向東流。
頌古三十九首·其二五
作者：釋道樞
朝代：宋

朴寔頭禪無伎倆，一句分明如撲相。
客來只是叫擔板，不知的當誰擔板。
頌古三十九首·其二八
作者：釋道樞
朝代：宋

看人騎馬打毬子，不覺今朝入院遲。
官路雪殘春正好，江梅著意要題詩。
頌古三十九首·其二六
作者：釋道樞
朝代：宋

等閒一問垂千古，從此叢林共播揚。
堪笑睦州無相度，饆饠䭔子要先嘗。
頌古三十九首·其二四
作者：釋道樞
朝代：宋

半斤是八兩，八兩是半斤。
不識耀州鐵，喚作出山銀。
頌古三十九首·其五
作者：釋道樞
朝代：宋

日應羣機必有方，未知何處覓南陽。
自從失却猢孫後，橋上多時不作場。
頌古三十九首·其八
作者：釋道樞
朝代：宋

犀牛扇子有來由，幾度拈來幾度休。
荷葉亂傾珠的皪，一番雨過碧溪頭。
頌古三十九首·其六
作者：釋道樞
朝代：宋

李下不得整冠，瓜田豈可納履。
行藏自要分明，免見傍人說你。
頌古三十九首·其四
作者：釋道樞
朝代：宋

鏡凹照人瘦，鏡凸照人肥。
不如打破鏡，還我舊面皮。
三祖贊·其一
作者：釋道沖
朝代：宋

了知罪性本來無，絕後何曾得載甦。
元是從前風恙病，被佗斷臂强塗糊。
三祖贊·其二
作者：釋道沖
朝代：宋

通身是病骨粘皮，舉世無人識得伊。
縱使罪根都懺了，依前失却兩莖眉。
上尖竿
作者：釋道沖
朝代：宋

百尺琅玕摩碧空，四方八面絕羅籠。
等閑進得竿頭步，千聖齊教立下風。
丙辰年別龜峰曹源和尚·其一
作者：釋道沖
朝代：宋

葛溪深處定宗綱，一任乾坤大地荒。
但得棒頭明似日，可無臨濟解承當。
丙辰年別龜峰曹源和尚·其三
作者：釋道沖
朝代：宋

破袱從東挾過西，何時再上惡鉗鎚。
怒雷一吼聾三日，自有怨憎會苦時。
丙辰年別龜峰曹源和尚·其二
作者：釋道沖
朝代：宋

拚命來經蠱毒家，不嘗滴水喪生涯。
尚餘窮相一雙手，要向諸方癢處爬。
二祖贊
作者：釋道沖
朝代：宋

隻臂冷隨霜刃落，雪花分墜立齊腰。
覓心無得安心竟，行到窮源逢斷橋。
五祖贊
作者：釋道沖
朝代：宋

萬本青松手自栽，老來無復强追陪。
可憐溪畔周家女，也被渠儂脫賺來。
佛成道
作者：釋道沖
朝代：宋

正覺山前失眼睛，是凡是聖盡盲生。
至今夜夜明星現，誰肯向伊行處行。
佛涅槃
作者：釋道沖
朝代：宋

山花如錦水如藍，觸目熙熙春正酣。
若謂雙林曾滅度，分明蹉過老瞿曇。
偈頌五十一首·其一
作者：釋道沖
朝代：宋

我此一門，全無肯路。
是汝諸人，如何進步。
偈頌五十一首·其一〇
作者：釋道沖
朝代：宋

摩竭提國，親行此令。
盡大地人，喪身失命。
偈頌五十一首·其一一
作者：釋道沖
朝代：宋

坐斷毗盧頂，踏翻千差路。
須彌燈王，無插足處。
偈頌五十一首·其一三
作者：釋道沖
朝代：宋

圓悟一關天下險，寶山有寶世間稀。
透得關來探得寶，猶落吾家第二機。
偈頌五十一首·其一九
作者：釋道沖
朝代：宋

我與釋迦老子，有不共戴天之讎。
今日爲什麽燒香禮拜，不是冤家不聚頭。
偈頌五十一首·其一二
作者：釋道沖
朝代：宋

瓶錫當年寄此間，山雲冉冉水潺湲。
而今重到經行處，一會水雲猶儼然。
偈頌五十一首·其一五
作者：釋道沖
朝代：宋

須彌可裂，海水可竭。
若論此事，寧可截舌。
偈頌五十一首·其一八
作者：釋道沖
朝代：宋

是著即錯，不是猶乖，一擊萬重關鎖開。
老盧不會轉身句，便道明鏡亦非臺。
偈頌五十一首·其一四
作者：釋道沖
朝代：宋

振法雷，擊法皷，布慈雲兮洒甘露。
只將此法爲全提，世世願爲諸佛母。
偈頌五十一首·其七
作者：釋道沖
朝代：宋

一不得向，二不得背。
絲毫及不盡，古鏡生瑕纇。
拈起鐵蒺蔾，一時俱擊碎。
從教大地黑漫漫，它家自有通人會。
偈頌五十一首·其三
作者：釋道沖
朝代：宋

拄杖頭邊宇宙空，去留千聖覓無蹤。
直饒未舉知端的，猶隔白雲千萬重。
偈頌五十一首·其三七
作者：釋道沖
朝代：宋

龍床一繞定綱宗，四海從茲信息通。
但見皇風成一片，不知何處是疆封。
偈頌五十一首·其三九
作者：釋道沖
朝代：宋

欲去不去被去礙，欲住不住被住礙。
元不礙，十洲三島鶴乾坤，四海五湖龍世界。
偈頌五十一首·其三五
作者：釋道沖
朝代：宋

羣陰剝盡，一陽來復。
萬彙咸亨承化育，拄杖機輪轉轆轆。
轉天關，回地軸。
百億分身遍剎塵，應時納祐從人欲。
偈頌五十一首·其九
作者：釋道沖
朝代：宋

古釋迦不先，今彌勒不後。
禮拜燒香一線通，從教笑破衲僧口。
偈頌五十一首·其二〇
作者：釋道沖
朝代：宋

祖師門下絕人行，深險過於萬丈坑。
垂手不能空費力，任佗堂上綠苔生。
偈頌五十一首·其二一
作者：釋道沖
朝代：宋

高拋不至天，低擲不到地，南北東西無處避。
带累雪峰老人，喚作南山鱉鼻。
偈頌五十一首·其二七
作者：釋道沖
朝代：宋

坐斷十方國土，天上天下獨尊底，一步也行不得。
口吞三世諸佛，世出世間俱透底，一句也說不得。
堪與衲僧爲軌則。
普化何似一頭馿，臨濟未是白拈賊。
偈頌五十一首·其二九
作者：釋道沖
朝代：宋

心隨萬境轉，轉處實能幽。
漢地不收秦不管，不風流處也風流。
偈頌五十一首·其二六
作者：釋道沖
朝代：宋

摩竭掩室，浄名杜口。
天網恢恢，疎而不漏。
是汝諸人，作麽生透。
偈頌五十一首·其五
作者：釋道沖
朝代：宋

今日中秋節，拄杖爲人切。
撥開千嶂雲，放出一輪月。
光未生時薦得親，依然眼裏重添屑。
偈頌五十一首·其五〇
作者：釋道沖
朝代：宋

四海一國土，乾坤一聖人。
只憑這箇法，仰祝萬年春。
偈頌五十一首·其四一
作者：釋道沖
朝代：宋

閑地三寸刃鋒鋩，匝地風霜定紀綱。
若是丈夫真意氣，任君敲磕振風光。
偈頌五十一首·其四三
作者：釋道沖
朝代：宋

相國親傳黄蘗心，移山新作古叢林。
大千沙界針鋒許，十二峰巒巖壑深。
此道明明元不古，清風浩浩至于今。
禪流不負王臣意，行看祇園側布金。
偈頌五十一首·其四九
作者：釋道沖
朝代：宋

四九三十六，夜眠如露宿。
凍殺無位真人，走入冰池裏浴。
偈頌五十一首·其四二
作者：釋道沖
朝代：宋

好事不出門，惡事行千里。
好惡不到處，總不在這裏。
不是俊流，徒勞側耳。
偈頌五十一首·其四六
作者：釋道沖
朝代：宋

耳聾眼暗步龍鍾，畢竟憑何住五峰。
天網恢恢無避處，不妨隨分展家風。
六祖贊·其一
作者：釋道沖
朝代：宋

七百高僧總會禪，眼空四海鼻遼天。
黄梅若也無私曲，有甚衣盂到汝傳。
六祖贊·其二
作者：釋道沖
朝代：宋

菱花撲碎已誵訛，夜半傳衣事轉多。
從此曹溪玄路絕，無風夜起拍天波。
四祖贊·其一
作者：釋道沖
朝代：宋

抹過從前解脫坑，雙溪路上絕人行。
衣盂至老無分付，逼得栽松死復生。
四祖贊·其二
作者：釋道沖
朝代：宋

破頭峰頂掩禪關，三却天書不下山。
究竟全無些氣息，有何面目見龍顔。
宗派圖
作者：釋道沖
朝代：宋

列派分宗定此圖，繩繩相貫茲聯珠。
不知佛祖未興日，還有許多消息無。
戊午在靈隠聞曹源和尚訃音兼小師舉老爲開語錄·其一
作者：釋道沖
朝代：宋

杖藜隨處是乾坤，迦葉峰前便垛根。
貪看煙巒三十二，到頭不識老曹源。
戊午在靈隠聞曹源和尚訃音兼小師舉老爲開語錄·其三
作者：釋道沖
朝代：宋

三處移場定紀綱，曾無一字落諸方。
破家種草癡狂甚，醜惡無端向外揚。
戊午在靈隠聞曹源和尚訃音兼小師舉老爲開語錄·其二
作者：釋道沖
朝代：宋

悔不當初放拍盲，爛椎一頓快平生。
近聞活陷阿鼻獄，撫掌呵呵樂太平。
水燈
作者：釋道沖
朝代：宋

萬里烟波接素秋，銀缸耿耿泛中流。
自從一點光明後，逐浪隨波未肯休。
淳祐辛酉立秋後一日遊鼓山
作者：釋道沖
朝代：宋

野徑斜連石澗傍，草根昵昵語寒螿。
郊原經雨多秋意，庭院無人自夕陽。
風捲暮雲歸碧嶂，葉隨野水入寒塘。
數家籬落楓林外，枳殻垂青菊綻黄。
省親
作者：釋道沖
朝代：宋

娘生面目既分明，遠不疎兮近不親。
試向途中問歸客，不知誰是倚門人。
看相撲
作者：釋道沖
朝代：宋

拳來踢去疾如飛，畢竟輸贏是阿誰。
閙裏有人能著眼，未曾交輥已先知。
臨終偈
作者：釋道沖
朝代：宋

末後一句，無可商量。
只要箇人，直下承當。
苕菷
作者：釋道沖
朝代：宋

五藴山頭脫得身，草茆因此不同倫。
幾番信手拈來用，大地從教絕點塵。
觀音大士讚
作者：釋道沖
朝代：宋

一切音聲相，是人聽以耳。
我圜通大士，唯以眼而聽。
非特以眼聽，六根互爲用。
當其互用時，根境不相雜。
譬如帝珠網，交光相融攝。
即此融攝相，各各住自位。
以此三昧力，普施於一切。
俾不離聲色，透出聲色海。
眼處若聞聲，耳處得解脫。
共證十方空，同名觀自在。
我作如是贊，定招妄語罪。
既招妄語罪，畫者亦是妄。
畫者既是妄，此相非真實。
於非真實處，此相常現前。
應作如是觀，是真法供養。
談命
作者：釋道沖
朝代：宋

無位真人赤骨律，面門出入有誰知。
太虛元與渠同壽，庚申憑君子細推。
退靈隠京尹節齋大資相公堅挽辭免
作者：釋道沖
朝代：宋

叢林虛得譽，無一補宗門。
有誤王臣鑑，徒霑聖主恩。
豈堪持鈯斧，只合傍雲根。
默感始終惠，此生難盡言。
面桶
作者：釋道沖
朝代：宋

做時不費工夫，用處全無滲漏。
任是鼻孔遼天，未免低頭相就。
頌古六首·其一
作者：釋道沖
朝代：宋

正覺山前失眼睛，是凡是聖盡生盲。
至今夜夜明星現，誰肯向伊行處行。
頌古六首·其三
作者：釋道沖
朝代：宋

掀翻解脫脫巢窠，從此縵天布網羅。
落賺小兒猶自可，一枝橫出轉譊訛。
頌古六首·其二
作者：釋道沖
朝代：宋

平生罪性覓無蹤，直得乾坤大地空。
天地依然高突兀，潜溪一派自朝宗。
頌古六首·其五
作者：釋道沖
朝代：宋

賓主機先有路通，筆端不是判虛空。
筯頭再運回天力，千聖齊教立下風。
頌古六首·其四
作者：釋道沖
朝代：宋

汝蒸飯時吾著火，汝行益時吾展鉢。
尋常恁麽老婆心，自是你儂機不活。
機若活，夾山本無奇特事，百川倒流閙聒聒。
偈
作者：釋道淵
朝代：宋

香山有箇話頭，彌滿四大神州。
若以佛法批判，還如認馬作牛。
九里松
作者：釋道濟
朝代：宋

九里松陰路，青泉映白沙。
誰知三伏暑，小草有幽花。
偈頌四首·其一
作者：釋道濟
朝代：宋

一手動時千手動，一眼觀時千眼觀。
既是名爲觀自在，何須拈弄幾多般。
偈頌四首·其三
作者：釋道濟
朝代：宋

一塊兩塊，佛也不怪。
一醒兩醒，佛也不嗔。
一碗兩碗，佛也不管。
偈頌四首·其二
作者：釋道濟
朝代：宋

背倚寒岩，面如滿月。
盡大地人，只見半截。
偈頌四首·其四
作者：釋道濟
朝代：宋

小黄碗內幾星麩，半是酸虀半是瓠。
誓不出生違佛教，出生之後碗中無。
句
作者：釋道濟
朝代：宋

藕荷無數滿沙洲。
呈馮太尉
作者：釋道濟
朝代：宋

削髮披緇已有年，只同詩酒是姻緣。
閙看彌勒空中戲，困向毗盧頂上眠。
撒手便能欺十聖，低頭端不顧三賢。
茫茫宇宙無人識，猶道顛僧遶市廛。
嘲靈隠寺印鐵牛
作者：釋道濟
朝代：宋

幾百年來靈隠寺，如今却被鐵牛閂。
蹄中有漏難耕種，鼻孔撩天不受穿。
道眼何如馿眼瞎，寺門常似獄門關。
冷泉有水無鷗鷺，空使留名在世間。
墨竹
作者：釋道濟
朝代：宋

數枝淡竹翠生光，一點無塵自有香。
好似葛陂龍化後，却留清影在虛堂。
宿劉行首家作二首·其一
作者：釋道濟
朝代：宋

暫假夫妻一宿眠，禪心淫慾不相連。
昨宵姑順君台意，多與虔婆五貫錢。
宿劉行首家作二首·其二
作者：釋道濟
朝代：宋

從來諸事不相關，獨有香醪真箇貪。
清早若無三碗酒，怎禁門外朔風寒。
寂後寄少林長老二首·其一
作者：釋道濟
朝代：宋

片帆飛過浙江東，回首樓臺渺漠中。
傳與諸山詩酒客，休將有限恨無窮。
寂後寄少林長老二首·其二
作者：釋道濟
朝代：宋

脚絣緊繫興無窮，拄杖挑雲入亂峯。
欲識老僧行履處，天台南岳舊家風。
寧棘庵講主失竊
作者：釋道濟
朝代：宋

啞喫黄瓜苦自知，將絲就縱落人機。
低田缺水遭天旱，古菓安身著鬼迷。
賊去關門無物了，病深服藥請醫遲。
竹筒種火空長炭，夜半描龍畫向誰。
弟子求衣鉢
作者：釋道濟
朝代：宋

來時無一物，去時無一物。
若要我衣鉢，兩箇光卵核。
扇畫
作者：釋道濟
朝代：宋

一枝風柳一蟬鳴，畫出規模宛似生。
莫謂其中絕音響，報君消息甚分明。
浄慈寺火災
作者：釋道濟
朝代：宋

無名一點起逡巡，大厦千間盡作塵。
非是我佛不靈感，故要樓臺一度新。
海螄頌
作者：釋道濟
朝代：宋

此物生在東海西，又無鱗甲又無衣。
雖然不入紅羅帳，常與佳人做嘴兒。
游洞霄
作者：釋道濟
朝代：宋

平明發餘杭，扁舟泝清流。
登岸五六里，小逕穿林丘。
奇峯聳天柱，九鎖巖谷幽。
雲根立仙館，勝處非人謀。
入門氣象雄，金碧欺兩眸。
彈棊古松下，啼鳥聲相酬。
羽衣讀黄庭，內景宜自修。
蓬萊隔弱水，九轉即可求。
坡翁昔賦詩，刻石記舊游。
溪山增偉觀，萬古傳不休。
我來弔陳迹，枯腸怯冥搜。
執炬入大滌，襟袖寒颼颼。
懸崖石乳滴，千歲無人收。
樵夫指巖窟，此處通龍湫。
方期過東洞，紅日驚西投。
徘徊出山去，空使猿鶴愁。
湖中夕泛歸南屏四絕·其一
作者：釋道濟
朝代：宋

幾度西湖獨上船，篙師識我不論錢。
一聲啼鳥破幽寂，正是山橫落照邊。
湖中夕泛歸南屏四絕·其三
作者：釋道濟
朝代：宋

出岸桃花紅錦英，夾堤楊柳綠絲輕。
遥看白鷺窺魚處，衝破平湖一點青。
湖中夕泛歸南屏四絕·其二
作者：釋道濟
朝代：宋

湖上春光已破慳，湖邊楊柳拂雕闌。
算來不用一文買，輸與山僧閑往還。
湖中夕泛歸南屏四絕·其四
作者：釋道濟
朝代：宋

五月西湖凉似秋，新荷吐蕊暗香浮。
明年花落人何在，把酒問花花點頭。
爲救一後生作
作者：釋道濟
朝代：宋

後生後生，忽犯天嗔。
前生惡業，今生縹身。
老僧救汝，歸奉母親。
諸惡莫作，免得禍臨。
維摩居士示疾毗耶離城·其一
作者：釋道濟
朝代：宋

一箇病維摩，無風自起波。
富嫌千口少，貧恨一身多。
維摩居士示疾毗耶離城·其三
作者：釋道濟
朝代：宋

元是黄梅舊日僧，事師年老氣彌增。
翻身颺下栽松钁，轉步來分照世燈。
皮袋假於溪畔女，衣盂付與嶺南能。
佳聲籍籍能長久，雨過淮山碧萬層。
維摩居士示疾毗耶離城·其二
作者：釋道濟
朝代：宋

不契梁王暗渡江，一身無地避慚惶。
九年面壁成何事，賺却平人入鑊湯。
聞王媽媽家做小祥功德作二首·其一
作者：釋道濟
朝代：宋

唐家閧里閑遊賞，媽媽家中請和尚。
三百襯錢五味食，羊毛出在羊身上。
聞王媽媽家做小祥功德作二首·其二
作者：釋道濟
朝代：宋

媽媽好善結良緣，齋僧不論聖和凡。
經資齋襯明捨施，少間暗裏送來還。
與常長老飲酒席間作
作者：釋道濟
朝代：宋

極目烟波遠接天，紅塵疎處結三椽。
不憂風景來朝沒，只恐水雲到晚連。
青黛山邊飛白鷺，綠楊堤畔泊漁船。
悠然此地真堪樂，半是人間半是仙。
與張提點共飲席間作
作者：釋道濟
朝代：宋

每日終朝醉似泥，未嘗一日不昏迷。
細君發怒將言罵，道是人間喫酒兒。
莫要管，你休癡，人生能有幾多時。
杜康曾唱蓮花落，劉伶好飲舞囉哩，陶淵明賞菊醉東籬。
今日皆歸去，留得好名兒。
與沈五官李提點飲酒席間作七首·其一
作者：釋道濟
朝代：宋

慣會饕齋覓主人，身邊零鈔沒分文。
誰知撞見真經紀，不遇檀那怎脫身。
與沈五官李提點飲酒席間作七首·其七
作者：釋道濟
朝代：宋

昔我父娘作此態，生我這箇臭皮袋。
我心不比父娘心，我心除酒都不愛。
與沈五官李提點飲酒席間作七首·其三
作者：釋道濟
朝代：宋

昔日曾聞李謫仙，飲酒一斗詩百篇。
感君慨賜無慳吝，貧衲何嘗出口涎。
與沈五官李提點飲酒席間作七首·其二
作者：釋道濟
朝代：宋

平生只愛呷黄湯，數日無錢買得嘗。
今幸見君君莫阻，再求幾碗潤枯腸。
與沈五官李提點飲酒席間作七首·其五
作者：釋道濟
朝代：宋

每日貪盃又宿娼，風流和尚豈尋常。
袈裟常被胭脂染，直裰時聞膩粉香。
與沈五官李提點飲酒席間作七首·其六
作者：釋道濟
朝代：宋

滿庫瓊芳鬭色鮮，就中一朵最堪憐。
恁伊萬種風流態，惟有禪心似鐵堅。
與沈五官李提點飲酒席間作七首·其四
作者：釋道濟
朝代：宋

自來酒量無拘管，惟有窮坑填不滿。
要同畢卓卧缸邊，告君再覓三十碗。
詩一首
作者：釋道濟
朝代：宋

何須林景勝瀟湘，只願西湖化爲酒。
和身卧倒西湖邊，一浪來時吞一口。
諷阻臨安趙府尹伐凈慈寺門松·其一
作者：釋道濟
朝代：宋

亭亭百尺接天高，曾與山僧作故交。
滿望枝柯千載茂，可憐刀斧一齊拋。
窗前不覩龍蛇影，耳畔無聞風雨號。
最苦早間飛去鶴，晚回不見舊時巢。
諷阻臨安趙府尹伐凈慈寺門松·其二
作者：釋道濟
朝代：宋

白石磷磷積翠嵐，翠嵐深處結茅庵。
煮茶迎客月當戶，採藥出門雲滿籃。
琴掛葛絃鳴素志，窗開風拂罷清談。
今朝偶識東坡老，四大皆空不用參。
辭世頌
作者：釋道濟
朝代：宋

六十年來狼藉，東壁打到西壁。
如今收拾歸來，依舊水連天碧。
酒醉後作
作者：釋道濟
朝代：宋

本是修來四果身，風顛作逞混凡人。
能施三昧神通力，便指凡人出世津。
經卷無心看，禪機有意親，醉時喝佛罵天真。
渾身不見些兒好，一點靈光絕勝人。
頌古四首
作者：釋道濟
朝代：宋

道冠儒履釋袈裟，和會三家作一家。
忘却率陀天上路，雙林端坐待龍華。
題壁
作者：釋道濟
朝代：宋

你家醤一缸，內有毒蛇藏。
若無老僧說，人口俱被傷。
題洗馬池
作者：釋道濟
朝代：宋

昔日曾聞洗馬池，悠然此景在西溪。
風生水面波紋細，日上堤邊樹影低。
水底青天沉翡翠，波中明月浸琉璃。
何如花下退朝去，喜看鴛鴦戲石磯。
題玉泉
作者：釋道濟
朝代：宋

千章老木冷涵秋，今日重來話舊游。
一池寒水浸虛碧，清光瑩澈凝不流。
中有神龍隠頭角，爲雨爲霖滋旱涸。
聖主垂衣風雨調，龍亦安眠在丘壑。
人來初不覩真龍，但見金鯽浮沈中。
昂頭擺尾得其所，我疑便是池中龍。
殷勤一語龍聽取，汝以何緣墮龍伍。
良由一念嗔所生，畢竟難逃鱗甲苦。
驀然直下便回光，願力資深福寰宇。
題靈隠寺西堂粉壁
作者：釋道濟
朝代：宋

小小庵兒小小窗，小小房兒小小床。
出入小童并小行，小心伏事小西堂。
餛飩
作者：釋道濟
朝代：宋

包羅萬象，性氣粗豪。
清浄爲根，禮恭叉手。
通身上縫隙無餘，鑊湯裏倒番觔斗。
把得定橫吞豎吞，把不定東走西走。
宜是山僧嚼破時，泥牛滿地頻哮吼。
夫以因於閑暇採集巴句幸寄孔目五言二十韻伏惟不阻爲幸
作者：釋道猷
朝代：宋

多幸遭逢處，知交信有恩。
偏承相見重，頻沐厚光榮。
眷戀常推許，人情每普平。
一庵
作者：釋道璨
朝代：宋

萬法須從皈處參，難將皈處與人談。
簷頭昨夜風和雨，說得分明落二三。
上安晚節丞相三首·其一
作者：釋道璨
朝代：宋

相國歸來卧舊山，功名雖好不如閒。
向來北望中原眼，送在滄波白鳥間。
上安晚節丞相三首·其三
作者：釋道璨
朝代：宋

日食何曾費萬錢，只將苜蓿薦春盤。
俸餘不用肥奴馬，留買青山取性看。
上安晚節丞相三首·其二
作者：釋道璨
朝代：宋

清於獨鶴瘦於梅，小袖春衫晉樣裁。
推出柴車人不指，前身曾住洛中來。
仙巢海棠洞
作者：釋道璨
朝代：宋

領客坐花陰，飲客酌花露。
先生自家春，八荒一牖戶。
凄其望前修，一枝閲世故。
鶴車來不來，東風吹日暮。
佛成道
作者：釋道璨
朝代：宋

迷是誰兮悟是誰，山僧贏得眼如眉。
新糊紙被烘來暖，睡到天明日上時。
偈頌二十五首·其一
作者：釋道璨
朝代：宋

去去實不去，是法住法位。
來來實不來，世間相常住。
偈頌二十五首·其一七
作者：釋道璨
朝代：宋

語言上著到，身心上著到。
要透納僧關，料掉復料掉。
偈頌二十五首·其一三
作者：釋道璨
朝代：宋

京師出大黄，價直極相當。
未曾識道地，枉自費商量。
偈頌二十五首·其一九
作者：釋道璨
朝代：宋

重圍身入脫身難，再拜投降得活還。
手脚一時都露了，如何遮掩得傍觀。
偈頌二十五首·其一二
作者：釋道璨
朝代：宋

堂奧雖深無鎖鑰，包容大地與山河。
草窠裏輥人多少，喚不回頭爭奈何。
偈頌二十五首·其一八
作者：釋道璨
朝代：宋

天地一東籬，萬古一重九。
黄花三兩枝，東湖隨分有。
逢人不拈出，只麽空雙手。
醉殺天下人，不是茱萸酒。
偈頌二十五首·其一六
作者：釋道璨
朝代：宋

篷底欹眠醉復醒，君山只在兩眉青。
渾家不管興亡事，一味和雲看洞庭。
偈頌二十五首·其一四
作者：釋道璨
朝代：宋

放開也在我，捏聚也在我。
睦州擔板漢，開口成話墮。
偈頌二十五首·其七
作者：釋道璨
朝代：宋

一出五六月，往返三千里。
信脚踢得著，信手提得起。
不曾輕示人，深藏懷袖裏。
歸來普請大衆做箇入門歡，是什麽浙東山浙西水。
偈頌二十五首·其九
作者：釋道璨
朝代：宋

開眼便是，開口便是。
舉手便是，舉足便是。
雖然如是，未是未是。
偈頌二十五首·其二
作者：釋道璨
朝代：宋

桃花無數，李花無數。
若向這裏活眼不開，平地上死人更是無數。
去年踏青人今年不來，今年上墳底明年何處。
日月急如梭，生死無定據。
謹白參玄人，光陰莫虛度。
偈頌二十五首·其二〇
作者：釋道璨
朝代：宋

釋迦不是佛，達磨不是祖。
佛法滿天下，諸人還知否。
青草池頭處處蛙，黄梅時節家家雨。
偈頌二十五首·其二一
作者：釋道璨
朝代：宋

諸人病是山僧病，山僧病是諸人病。
諸人痛處山僧能忍，山僧痛處諸人欲忍不能。
單方一服當下和平，不必松根採茯苓。
偈頌二十五首·其二三
作者：釋道璨
朝代：宋

信口道一句，栗棘金圈皆露布。
信脚行一步，柳陌花衢非活路。
未開口，未舉足，已前薦得，許你有箇入頭處。
東湖一箭落雙鵰，鳳棲不在梧桐樹。
偈頌二十五首·其二二
作者：釋道璨
朝代：宋

北人偶與南人會，借問如何喫荔枝。
口未開時先話墮，香甜二字且酬伊。
偈頌二十五首·其二四
作者：釋道璨
朝代：宋

無蒲團禪板與諸人廝睚，無金圈栗蓬與諸人吞吐。
水清月分明，雲散山呈露。
山僧結夏來，贏得緊閉戶。
偈頌二十五首·其八
作者：釋道璨
朝代：宋

仰山撼樹，溈山良久。
說體說用，互揚家醜。
偈頌十二首·其一
作者：釋道璨
朝代：宋

無箇入處，奔走殺人。
有箇入處，礙塞殺人。
偈頌十二首·其一
作者：釋道璨
朝代：宋

隠山無量罪過，復被公安追到。
要得重整頹綱，不免再陞此座。
偈頌十二首·其一〇
作者：釋道璨
朝代：宋

土木場中輥一回，平生己眼豁然開。
廣寒宮殿無關鑰，撞破髑髏歸去來。
偈頌十二首·其一〇
作者：釋道璨
朝代：宋

天工剪水作花飛，爲瑞爲祥也大奇。
管取明年禾麥熟，山河大地盡光輝。
千樹萬樹銀花結，也是普賢呈醜拙。
謝三郎在南臺江，手指東山笑不歇。
偈頌十二首·其一一
作者：釋道璨
朝代：宋

捏不成團撥不開，衲僧一見莫輕猜。
今朝爲汝明明說，花奴花奴喫飯來。
偈頌十二首·其一二
作者：釋道璨
朝代：宋

釋迦彌勒是他奴，二十年來心膽粗。
甘與魔王爲眷屬，休將惡語張荼糊。
偈頌十二首·其七
作者：釋道璨
朝代：宋

臨濟一喝，德山一棒。
霹靂電光，寧容近傍。
偈頌十二首·其七
作者：釋道璨
朝代：宋

身世悠悠不繫舟，莫將閑事掛心頭。
休言佛法無人會，且說晚冬又倍收。
又倍收，蟻穴百年能幾久，龜腸一飽更何求。
大衆拍手唱囉哩，算得生來不解愁。
偈頌十二首·其三
作者：釋道璨
朝代：宋

一言已出駟難追，道了如何悔得來。
冷地被人相訐露，牙關咬定口慵開。
偈頌十二首·其九
作者：釋道璨
朝代：宋

天晴蓋却屋，乘時刈却禾。
輸納王租了，秋冬事轉多。
阿呵呵，喚不回頭爭奈何。